<p>সিরাজগঞ্জের উল্লাপাড়ায় রাজস্ব ফাঁকির পণ্য খালাসের খবর সংগ্রহ করতে গিয়ে হামলার শিকার হয়েছেন কয়েকজন সাংবাদিক।</p>

<p>বুধবার (২২ এপ্রিল) সকালে দিকে উপজেলার দুর্গানগর ইউনিয়নের বালসাবাড়ী এলাকায় এ ঘটনা ঘটে। হামলায় অন্তত ৩ সাংবাদিক আহত হন এবং তাদের ব্যবহৃত সরঞ্জাম ভাঙচুর করা হয়। এ ঘটনায় উল্লাপাড়া থানায় লিখিত অভিযোগ দায়ের করা হয়েছে।</p>

<p>জানা যায়, বালসাবাড়ী এলাকায় গোপনে ভারত থেকে আনা হাইব্রিড সিল্ক সুতা খালাস করা হচ্ছিল। এতে বিপুল পরিমাণ রাজস্ব ফাঁকির অভিযোগ রয়েছে। বিষয়টি জানতে পেরে কয়েকজন সাংবাদিক ঘটনাস্থলে গিয়ে তথ্য সংগ্রহ ও ভিডিও ধারণের চেষ্টা করেন।</p>

<p>এ সময় অভিযুক্ত আলামিন জোয়াদ্দার ও তার সহযোগীরা সাংবাদিকদের ওপর অতর্কিত হামলা চালায় বলে অভিযোগ ওঠে। হামলায় দৈনিক শ্যামল বাংলা পত্রিকার প্রতিনিধি তুহিন আলম, দৈনিক কালের কণ্ঠ পত্রিকার আতাউর রহমান রাজু ও গ্রিন টিভি প্রতিনিধি আরিফুল ইসলাম আহত হন। হামলাকারীরা তাদের ক্যামেরা ও মোবাইল ভাংচুর করে বলে অভিযোগে উল্লেখ করা হয়েছে।</p>

<p>এ ঘটনায় বাদী হয়ে উল্লাপাড়া মডেল থানায় অভিযোগ দায়ের করেছেন দৈনিক কালের কণ্ঠ পত্রিকার আতাউর রহমান রাজু।</p>

<p>ঘটনার খবর পেয়ে দ্রুত ঘটনাস্থলে পৌঁছায় পুলিশ। উল্লাপাড়া থানার উপ-পরিদর্শক (এসআই) সেলিম হোসেন জানান, পরিস্থিতি নিয়ন্ত্রণে এনে ঘটনাস্থল থেকে সাংবাদিকদের উদ্ধার করা হয়েছে।</p>

<p>এদিকে, হামলার ঘটনায় সাংবাদিক মহলে তীব্র প্রতিক্রিয়া দেখা দিয়েছে। তারা এ ঘটনার নিন্দা জানিয়ে জড়িতদের দ্রুত গ্রেপ্তার ও দৃষ্টান্তমূলক শাস্তির দাবি জানিয়েছেন।</p>

<p>সচেতন মহল মনে করছে, এ ধরনের ঘটনা গণমাধ্যমের স্বাধীনতার জন্য হুমকিস্বরূপ এবং দোষীদের আইনের আওতায় আনা জরুরি।</p>