<p>গাজার বেসামরিক প্রতিরক্ষা সংস্থা জানিয়েছে, ফিলিস্তিনের বিভিন্ন এলাকায় ইসরাইলি হামলায় এক শিশুসহ চারজন নিহত হয়েছে।</p>

<p>গত ১০ অক্টোবর থেকে গাজায় যুদ্ধবিরতি কার্যকর থাকলেও সহিংসতা অব্যাহত রয়েছে। একই সঙ্গে ইসরাইল ও হামাস উভয়ই একে অপরকে নিয়মিতভাবে চুক্তি লঙ্ঘনের জন্য অভিযুক্ত করছে।</p>

<p>সংস্থাটির মুখপাত্র মাহমুদ বাসাল বলেন, নিহতদের মধ্যে ৯ বছর বয়সী শিশু সালেহ বদউই রয়েছে। গাজা সিটির দক্ষিণ-পূর্বাঞ্চলীয় জেইতুন এলাকায় ইসরাইলি গুলিতে আহত হওয়ার পর তাকে আল-মা&rsquo;মাদানি হাসপাতালে নেওয়া হলে সেখানে তার মৃত্যু হয়।</p>

<p>তিনি আরও জানান, গাজার উত্তরাঞ্চলের বেইত লাহিয়া এলাকায় একটি স্কুলের কাছে ড্রোন হামলায় দুই ভাই নিহত হয়। একই দিনে গাজার দক্ষিণাঞ্চলের খান ইউনিসের কাছে ৩৮ বছর বয়সী মোহসিন ওদা আল-দাব্বারি ইসরাইলি গুলিতে নিহত হন।</p>

<p>ইসরাইলি সেনাবাহিনী জানায়, বৃহস্পতিবার বেইত লাহিয়ায় তারা দুইজন &lsquo;সন্ত্রাসী&rsquo;কে হত্যা করেছে।&nbsp;</p>

<p>সেনাবাহিনীর দাবি, তারা &lsquo;ইয়েলো লাইন&rsquo; অতিক্রম করে সেনাদের দিকে অগ্রসর হচ্ছিল এবং হুমকি সৃষ্টি করছিল।</p>

<p>সেনাবাহিনী এএফপিকে আরও জানিয়েছে, গাজার দক্ষিণাঞ্চলে নিহত শিশু ও অপর একজনের মৃত্যুর বিষয়ে তথ্য যাচাই করা হচ্ছে।</p>

<p>২০২৩ সালের ৭ অক্টোবর হামাসের ইসরাইল সীমান্ত অতিক্রম করে হামলার পর শুরু হওয়া যুদ্ধের দুই বছরের বেশি সময় পর এই যুদ্ধবিরতি কার্যকর হয়।</p>

<p>হামাস-নিয়ন্ত্রিত গাজার স্বাস্থ্য মন্ত্রণালয়ের তথ্য অনুযায়ী, যুদ্ধবিরতি কার্যকরের পর থেকে অন্তত ৭৬৬ জন ফিলিস্তিনি নিহত হয়েছেন। জাতিসংঘ এই পরিসংখ্যানকে নির্ভরযোগ্য বলে মনে করে।</p>

<p>ইসরাইলি সেনাবাহিনী জানিয়েছে, একই সময়ে তাদের পাঁচজন সেনা নিহত হয়েছেন। তবে, গাজায় গণমাধ্যমের ওপর বিধিনিষেধ এবং সীমিত প্রবেশাধিকারের কারণে এএফপি স্বাধীনভাবে এই হতাহতের সংখ্যা যাচাই করতে পারেনি।</p>

<p>সূত্র: এএফপি</p>