<p>ত্রয়োদশ জাতীয় সংসদ নির্বাচন সামনে রেখে বিএনপির মহাসচিব মির্জা ফখরুল ইসলাম আলমগীর বলেছেন, &lsquo;দেশনেত্রী বেগম খালেদা জিয়া পরিষ্কার করে বলে গেছেন&mdash;এই দেশে সংখ্যালঘু কেউ নেই, সবাই বাংলাদেশের নাগরিক।&rsquo;</p>

<p>সোমবার (২৬ জানুয়ারি) দুপুরে ঠাকুরগাঁও-১ আসনের সদর উপজেলার বেগুনবাড়ি ইউনিয়নের বিডি উচ্চবিদ্যালয় মাঠে আয়োজিত নির্বাচনি গণসংযোগে এ কথা বলেন তিনি।&nbsp;</p>

<p>হিন্দু সম্প্রদায়ের উদ্দেশে মির্জা ফখরুল বলেন, &lsquo;হিন্দু ভাই-বোনেরা একটা ভয় পান। কিসের ভয় পান&mdash;আপনারা সংখ্যালঘু, আপনাদের ওপর যদি কোনো নির্যাতন হয়। কিন্তু আপনাদের স্পষ্টভাবে বলতে চাই, আপনারা সংখ্যালঘু নন। দেশনেত্রী বেগম খালেদা জিয়া পরিষ্কার করে বলে গেছেন&mdash;এই দেশে সংখ্যালঘু কেউ নাই, সবাই বাংলাদেশের নাগরিক। এই দেশে সবার অধিকার সমান। ভয় পাবেন না, সবাই বুক উঁচু করে দাঁড়াবেন। আমার ভাইয়েরা আপনাদের পাশে থাকবে।&rsquo;</p>

<p>তিনি প্রতিশ্রুতি দিয়ে বলেন, &lsquo;আমি কথা দিচ্ছি, বিএনপি সব সময় আপনাদের অধিকার রক্ষা করবে। হিন্দু-মুসলিম নির্বিশেষে সব নাগরিকের অধিকার, বিশেষ করে মা-বোনদের অধিকার রক্ষায় বিএনপি আপসহীন থাকবে।&rsquo;</p>

<p>বিএনপি মহাসচিব বলেন, &lsquo;পাকিস্তান আমাদের ওপর অনেক অত্যাচার করত। এ কারণেই আমরা আলাদা হয়ে গিয়েছিলাম। আলাদা হয়ে বাংলাদেশ স্বাধীন করেছিলাম। আর সে সময় যারা পাকিস্তান সেনাবাহিনীকে সহযোগিতা করেছে, আমাদের হাজার হাজার মানুষকে হত্যা করেছিল, তারাই আবার ভোট চাইছে দেশ চালাবে। তাদেরকে ভোট দিয়ে কি দেশের সর্বনাশ করব?&rsquo;&nbsp;</p>

<p>তিনি আরও বলেন, &lsquo;যে দলটা দেশকেই বিশ্বাস করে না, স্বাধীনতাকেই বিশ্বাস করে না, তাদের ভোট দিয়ে দেশের সর্বনাশ করব নাকি? এটা বুঝতে হবে। আমরা ১৯৭১ সালকে সব সময় মাথায় তুলে রাখতে চাই, কারণ সেটাতেই আমাদের অস্তিত্ব, বাংলাদেশের অস্তিত্ব।&rsquo;</p>