<p>চট্টগ্রাম জেলার মিরসরাইয়ে বিএসআরএম কারখানায় স্লাগ বিস্ফোরণে সাতজন আহত হয়েছেন। মঙ্গলবার (২০ জানুয়ারি) বিকেল ৫টার দিকে উপজেলার জোরারগঞ্জ ইউনিয়নের সোনাপাহাড়ের বিএসআরএম কারখানার স্টিল-২ সেকশনে এই ঘটনা ঘটে।<br />
আহত শ্রমিকরা হলেন- আব্দুল হামিদ (২৮), ইসমাইল (৪০), ফয়সাল (২৯), সাকিব (১৯), শহিদুল (২৬), সাইফা (১৯) ও আরমান (২৯)। এর মধ্যে আহত আব্দুল হামিদকে চট্টগ্রাম মেডিকেল কলেজ হাসপাতালে প্রেরণ করা হয়েছে।</p>

<p>শ্রমিক ও উপজেলা স্বাস্থ্য কমপ্লেক্স সূত্রে জানা যায়, মঙ্গলবার বিকেল ৫টার দিকে বিএসআরএম কারখানার স্টিল মিল-২ সেকশনে ময়লার স্লাগ বিস্ফোরিত হয়ে সাতজন আহত হন। আহতদের উপজেলা স্বাস্থ্য কমপ্লেক্স মস্তাননগর হাসপাতালে নিলে আব্দুল হামিদকে চট্টগ্রাম মেডিকেল কলেজ হাসপাতালে প্রেরণ করা হয়। খবর পেয়ে বারইয়ারহাট ফায়ার সার্ভিস সিভিল ডিফেন্স স্টেশনের সদস্যরা যাওয়ার আগে কারখানা কর্তৃপক্ষ আগুন নিয়ন্ত্রণে নিয়ে আসে।</p>

<p>সোনাপাহাড় বিএসআরএম কারখানার প্রশাসনিক ম্যানেজার দেলোয়ার হোসেন মোল্লা বলেন, কারখানা এলাকায় দুই নম্বর গেটে একটি ময়লার স্লাগে সামান্য আগুন ধরেছে। বিস্ফোরণ কিংবা বড় কোনো অগ্নিকাণ্ডের ঘটনা ঘটেনি। ফায়ার সার্ভিস টিম আসার আগেই আমরা আগুন নিয়ন্ত্রণে নিয়ে আসি। কয়েকজন শ্রমিক সামান্য আহত হন। তারা উপজেলা স্বাস্থ্য কমপ্লেক্স থেকে চিকিৎসা নিয়েছেন।</p>

<p>উপজেলা স্বাস্থ্য কমপ্লেক্সের চিকিৎসক জুবায়ের হোসেন তারেক জানান, বিএসআরএম কারখানায় ৭ জন শ্রমিককে হাসপাতালে আনা হয়। তাদের চোখে মুখে ময়লা ঢুকে যাওয়ায় অ্যাজমা সমস্যার কারণে একজনকে চট্টগ্রাম মেডিকেল কলেজ হাসপাতালে (চমেক) পাঠানো হয়। বাকিদের প্রাথমিক চিকিৎসা দেওয়া হয়, তারা সুস্থ আছেন।</p>

<p>বারইয়ারহাট ফায়ার সার্ভিস ও সিভিল ডিফেন্স স্টেশন ইনচার্জ জয়নাল আবেদীন তিতাস বলেন, &lsquo;বিএসআরএম কম্পানির (স্টিল-২) স্ল্যাগ সেকশনে বিস্ফোরণ ঘটে। খবর পেয়ে বারইয়ারহাট ফায়ার স্টেশনের সদস্যরা ঘটনাস্থলে পৌঁছানোর পূর্বেই কারখানার অগ্নি নির্বাপণ ও উদ্ধার টিমের সদস্যরা আগুন নিয়ন্ত্রণে নিয়ে আসে। এছাড়া বিস্ফোরণে আহতদের উদ্ধার করে কারখানার নিজস্ব গাড়ি দিয়ে উপজেলা স্বাস্থ্য কমপ্লেক্সে&nbsp; প্রেরণ করা হয়।&rsquo;</p>

<p><br />
কাওছার/এ/ন্যাশ</p>

<p>&nbsp;</p>