<p>নীলফামারীর সৈয়দপুরে প্রান্তিক হরিজন সম্প্রদায়ের জীবনসংগ্রাম, অভিজ্ঞতা ও স্বপ্নকে সামনে আনার লক্ষ্যে একটি ব্যতিক্রমধর্মী স্টোরি টেলিং ওয়ার্কশপ অনুষ্ঠিত হয়েছে। শনিবার (২ মে) শহরের উপকণ্ঠে বেসরকারি উন্নয়ন সংস্থা মানবিক সাহায্য সংস্থার (এমএসএস) প্রশিক্ষণ কেন্দ্রে দিনব্যাপী ওই আয়োজন<br />
অনুষ্ঠিত হয়।<br />
&lsquo;বাংলাদেশে ঝুঁকিপূর্ণ স্যানিটেশন শ্রম&rsquo; হাতে মানববর্জ্য অপসারণ পেশার অতীত, বর্তমান ও ভবিষ্যৎ&rsquo; শীর্ষক প্রকল্পের আওতায় আয়োজিত এই কর্মশালায়<br />
অংশগ্রহণকারীরা নিজেদের জীবনের বাস্তব অভিজ্ঞতা, পেশাগত চ্যালেঞ্জ এবং সামাজিক বঞ্চনার গল্প তুলে ধরেন। এতে তাদের কণ্ঠস্বর তুলে ধরার পাশাপাশি<br />
সামাজিক সচেতনতা বৃদ্ধির ওপর গুরুত্বারোপ করা হয়।</p>

<p>ওয়ার্কশপটি আয়োজন করে উন্নয়ন গবেষণা প্রতিষ্ঠান রিসার্চ ইনিশিয়েটিভ&nbsp; বাংলাদেশ (রিইব), যার আর্থিক সহায়তা দেয় যুক্তরাজ্যের ল্যানচেস্টার ইউনিভার্সিটি। অনুষ্ঠানে প্রধান অতিথি হিসেবে উপস্থিত ছিলেন ল্যানচেস্টার ইউনিভার্সিটির প্রফেসর ড. শেলী কাউড।</p>

<p>কর্মশালাটি পরিচালনা করেন রিইব&rsquo;র উপপরিচালক রুহি নাজ। তাকে সহযোগিতা করেন প্রতিষ্ঠানের সিনিয়র প্রোগ্রাম অফিসার মো. মতিউর রহমান।</p>

<p>এছাড়াও উপস্থিত ছিলেন রিইব&rsquo;র ডকুমেন্টেশন অফিসার মো. আব্দুল কাদের।</p>

<p>দিনব্যাপী এই আয়োজনে নীলফামারী, ডোমার ও রংপুর অঞ্চল থেকে আগত হরিজন সম্প্রদায়ের যুবক, শিক্ষক, স্থানীয় নেতা, মানবাধিকার কর্মী, সাংবাদিক ও সুশীল সমাজের প্রতিনিধিসহ মোট ৪৯ জন অংশগ্রহণ করেন।</p>

<p>আয়োজকরা জানান, এই ধরনের উদ্যোগ প্রান্তিক জনগোষ্ঠীর জীবনের বাস্তবতা তুলে ধরার পাশাপাশি নীতি-নির্ধারণী পর্যায়ে ইতিবাচক পরিবর্তন আনতে<br />
সহায়ক ভূমিকা রাখবে।<br />
&nbsp;</p>