<p>মাগুরার আকাশে আবারও উঠেছে রঙিন আলো, মাটিতে বসেছে উৎসবের আসর। দীর্ঘ বিরতির পর প্রাণ ফিরে পেয়েছে শহরের অন্যতম আকর্ষণ&mdash;মাসব্যাপী শিল্প ও বাণিজ্য মেলা। শনিবার (২৫ এপ্রিল) বিকেল ৫টায় স্টেডিয়াম সংলগ্ন শিশু মাঠে জমকালো আয়োজনে এ মেলার উদ্বোধন করা হয়।</p>

<p>আয়োজনে ছিল উৎসবের আমেজ, আর উদ্বোধনী মঞ্চে ছিল জেলার প্রভাবশালী ব্যক্তিদের উপস্থিতি। মাগুরা চেম্বার অব কমার্স অ্যান্ড ইন্ডাস্ট্রি আয়োজিত এ মেলার উদ্বোধন করেন সংস্কৃতিমন্ত্রী নিতাই রায় চৌধুরী। অনুষ্ঠানে সভাপতিত্ব করেন চেম্বারের সভাপতি আখতার হোসেন।</p>

<p>বিশেষ অতিথি হিসেবে উপস্থিত ছিলেন মাগুরা-১ আসনের সংসদ সদস্য মনোয়ার হোসেন খান। জেলা প্রশাসক মো. আব্দুল্লাহ আল মাহমুদ, পুলিশ সুপার মোল্লা আজাদ হোসেন এবং জেলা পরিষদের প্রশাসক আলী আহমেদসহ অনেকে।</p>

<p>মেলার প্রবেশমুখেই চোখে পড়ে আলোকসজ্জা, ভেতরে ঢুকতেই সারি সারি স্টল&mdash;কোথাও কুটির শিল্প, কোথাও হস্তশিল্প, আবার কোথাও আধুনিক পণ্যের বাহার। শিশুদের জন্য নাগরদোলা, পরিবারের জন্য খাবারের পসরা, আর তরুণদের জন্য বিনোদনের নানা আয়োজন&mdash;সব মিলিয়ে এক পূর্ণাঙ্গ মেলার আবহ</p>

<p>চেম্বার সভাপতি আখতার হোসেন বলেন, &ldquo;মাগুরায় বিনোদনের বড় কোনো সুযোগ নেই। তাই এই মেলা শুধু কেনাবেচা নয়, মানুষের জন্য আনন্দের একটি প্ল্যাটফর্ম। কয়েক বছর বন্ধ থাকার পর এবার আমরা নতুনভাবে শুরু করেছি।&rdquo;</p>

<p>তিনি আরও জানান, মেলায় দেশি-বিদেশি বিভিন্ন পণ্যের স্টল বসেছে, যেখানে ক্রেতারা সুলভ মূল্যে পণ্য কিনতে পারবেন। একই সঙ্গে গ্রামবাংলার ঐতিহ্যবাহী বিনোদনের ছোঁয়াও রাখা হয়েছে।</p>

<p>মাসজুড়ে চলা এ আয়োজন শুধু বেচাকেনা নয়&mdash;এ যেন মাগুরার মানুষের জন্য এক টুকরো উৎসব, যেখানে ব্যবসা আর বিনোদন হাত ধরাধরি করে হাঁটছে।</p>