<p>গাজীপুর মহানগরীর বাসন থানা এলাকায় জাতীয় নাগরিক কমিটির (এনসিপি) এক কর্মীকে লক্ষ্য করে গুলি ছুড়ে মোটরসাইকেল ছিনতাইয়ের ঘটনায় এলাকায় ব্যাপক চাঞ্চল্য সৃষ্টি হয়। ঘটনার মাত্র ২৪ ঘণ্টার মধ্যেই লুণ্ঠিত ইয়ামাহা আর-১৫ (Yamaha R15) মোটরসাইকেলটি উদ্ধার করতে সক্ষম হয়েছে গাজীপুর মহানগর গোয়েন্দা পুলিশ (ডিবি)।</p>

<p>বিষয়টি নিশ্চিত করে গাজীপুর মহানগর পুলিশের অতিরিক্ত পুলিশ কমিশনার (অপরাধ) মো. তাহেরুল হক চৌধুরী জানান, ঘটনার পরপরই পুলিশ ঘটনাস্থল পরিদর্শন করে এবং বিষয়টিকে সর্বোচ্চ গুরুত্ব দিয়ে তদন্ত কার্যক্রম শুরু করে। তথ্যপ্রযুক্তির সহায়তায় ডিবি পুলিশের একটি বিশেষ টিম ছিনতাইয়ে জড়িতদের শনাক্ত করতে সক্ষম হয়।</p>

<p>তিনি আরও বলেন, উদ্ধারকৃত মোটরসাইকেলটি ভুক্তভোগী নিজে তার ছিনতাই হওয়া মোটরসাইকেল হিসেবে শনাক্ত করেছেন। ঘটনার সঙ্গে জড়িত আসামিদের গ্রেপ্তার এবং ছিনতাইয়ে ব্যবহৃত অস্ত্র উদ্ধারে ধারাবাহিক অভিযান অব্যাহত রয়েছে।</p>

<p>পুলিশ সূত্র জানায়, গত ৮ জানুয়ারি ২০২৬, বৃহস্পতিবার দুপুর সাড়ে ১২টার দিকে বাসন থানার জোগিতলা এলাকায় এই ছিনতাইয়ের ঘটনা ঘটে। ভুক্তভোগী মো. হাবিব চৌধুরী (২৫) জুলাই গণঅভ্যুত্থানের একজন সক্রিয় কর্মী এবং বর্তমানে জাতীয় নাগরিক কমিটির সঙ্গে যুক্ত। তিনি তার ব্যবহৃত মোটরসাইকেলটি বিক্রির উদ্দেশ্যে অনলাইনে বিজ্ঞাপন দিয়েছিলেন।</p>

<p>বিজ্ঞাপন দেখে ক্রেতা সেজে দুই ব্যক্তি তার সঙ্গে যোগাযোগ করে এবং মোটরসাইকেলটি দেখার কথা বলে জোগিতলা এলাকায় আসে। একপর্যায়ে টেস্ট ড্রাইভের কথা বলে তারা মোটরসাইকেল নিয়ে দ্রুত পালানোর চেষ্টা করে। হাবিব চৌধুরী বাধা দিতে গেলে দুর্বৃত্তরা তাকে লক্ষ্য করে গুলি ছোড়ে। গুলিটি তার কানের পাশ দিয়ে বেরিয়ে গেলে তিনি অল্পের জন্য প্রাণে রক্ষা পান। এরপর ছিনতাইকারীরা মোটরসাইকেল নিয়ে পালিয়ে যায়।</p>

<p>ঘটনার তদন্তে প্রযুক্তিগত তথ্য বিশ্লেষণ করে ডিবি পুলিশ আসামিদের অবস্থান শনাক্ত করে। পরে গোপন সংবাদের ভিত্তিতে শুক্রবার (৯ জানুয়ারি) বিকেল সোয়া ৫টার দিকে রাজধানীর দক্ষিণখান থানার আশকোনা এলাকায় অভিযান চালিয়ে লুকিয়ে রাখা অবস্থায় মোটরসাইকেলটি উদ্ধার করা হয়।</p>

<p>ভুক্তভোগী হাবিব চৌধুরী নারায়ণগঞ্জ জেলার সোনারগাঁ উপজেলার ব্রাহ্মণ বাউগা গ্রামের ফটিক চান ও রুকসানা দম্পতির সন্তান। বর্তমানে তিনি গাজীপুর মহানগরীর মোগরখাল এলাকায় বসবাস করছেন।</p>