<p>সিলেট নগরসহ বেশ কয়েকটি উপজেলায় শিলাবৃষ্টি আঘাত হানায় ফসলহানির আশঙ্কা করছেন কৃষকেরা।</p>

<p>রবিবার (১৫ মার্চ) ভোররাতের এই শিলাবৃষ্টি সিলেট নগর ছাড়াও সদর উপজেলা, দক্ষিণ সুরমা, জকিগঞ্জ, জৈন্তাপুর, গোলাপগঞ্জ, কানাইঘাট, গোয়াইনঘাট ও বিশ্বনাথসহ বিভিন্ন এলাকায় আঘাত হানে।</p>

<p>আবহাওয়ার পূর্বাভাসে বলা হয়েছে, আগামী আরও দুই থেকে তিন দিন সিলেট অঞ্চলে ঝোড়ো হাওয়ার সঙ্গে শিলাবৃষ্টি হতে পারে। এই শিলাবৃষ্টি অব্যাহত থাকলে বোরো ধানসহ রবি শস্যের ব্যাপক ক্ষতির সম্ভাবনা রয়েছে। বিশেষ করে সবজি চাষিরা বড় ধরনের ক্ষতির সম্মুখীন হতে পারেন বলে কৃষকেরা জানিয়েছেন।</p>

<p>সিলেট আবহাওয়া অফিসের সহকারী আবহাওয়াবিদ রুদ্র তালুকদার জানান, গত ২৪ ঘণ্টায় (শনিবার সকাল ৬টা থেকে রোববার সকাল ৬টা পর্যন্ত) সিলেটে ৭১ দশমিক ৭ মিলিমিটার বৃষ্টিপাত রেকর্ড করা হয়েছে। এ ছাড়া রবিবার সকাল ৬টা থেকে ৯টা পর্যন্ত আরও ১২ দশমিক ২ মিলিমিটার বৃষ্টি হয়েছে।</p>

<p>এর আগে শনিবার দিবাগত রাত সাড়ে ১০টার দিকে নগরীতে গুঁড়ি গুঁড়ি বৃষ্টি হলেও রাত সাড়ে ১০টার পর প্রায় ঘণ্টাব্যাপী তুমুল বৃষ্টি ও ঝড়ো হাওয়া বয়ে যায়। এরপর রাত ১টার পর থেকে ভোর পর্যন্ত সিলেট নগর ছাড়াও বিভিন্ন উপজেলায় থেমে থেমে শিলাবৃষ্টি হয়েছে বলে খবর পাওয়া গেছে। এতে ফসলি জমি ও বাড়িঘর ক্ষতিগ্রস্ত হয়েছে।</p>

<p>বিশেষ করে ধান, সবজি ও অন্যান্য মৌসুমি ফসলের ক্ষতির আশঙ্কা রয়েছে। তবে এ পর্যন্ত কোনো বড় ধরনের ক্ষয়ক্ষতির খবর পাওয়া যায়নি।</p>

<p>আকস্মিক শিলাবৃষ্টিতে ঘরের টিনের চালা ও ফসলি জমি বেশ ক্ষতিগ্রস্ত হয়েছে বলে জানিয়েছেন বিভিন্ন এলাকার কৃষকেরা। শিলাবৃষ্টিতে অনেকের ঘরের টিন ফুটো হয়ে গেছে।</p>

<p>জৈন্তাপুরের হরিপুর গ্রামের বাসিন্দা আলমগীর হোসেন বলেন, &lsquo;শিলাবৃষ্টিতে আমার ঘরের টিন ফুটো হয়ে গেছে। এখন বৃষ্টির পানি ঘরে প্রবেশ করছে। আমার এলাকার আরও অনেকের টিনের চাল ও ফসলের মাঠ শিলাবৃষ্টির আঘাতে ক্ষতিগ্রস্ত হয়েছে।&rsquo;</p>

<p>জকিগঞ্জের সুপ্রাকান্দি গ্রামের সুহেল আহমদ বলেন, &lsquo;রাত ১২টার দিকে তুমুল ঝড়ো হাওয়ার সঙ্গে শিলাবৃষ্টি হয়েছে। এতে ফসলি জমি ক্ষতিগ্রস্ত হওয়ার আশঙ্কা রয়েছে। আমাদের গ্রামের অনেকের বাড়িঘরও ক্ষতিগ্রস্ত হয়েছে।&rsquo;</p>

<p>সিলেট আবহাওয়া অফিসের সহকারী আবহাওয়াবিদ শাহ মো. সজীব হোসাইন জানান, অন্তত আরও দুই-তিন দিন সিলেট বিভাগের দু-এক জায়গায় অস্থায়ীভাবে দমকা হাওয়াসহ বৃষ্টি অথবা বজ্রসহ বৃষ্টির সম্ভাবনা রয়েছে। সেই সঙ্গে সিলেটের বিভিন্ন জায়গায় শিলাবৃষ্টিও হতে পারে। আগামীকাল সোমবারও বৃষ্টির সম্ভাবনা রয়েছে বলে তিনি জানান।</p>