<p>মাছের সুষ্ঠ প্রজনন, উৎপাদন, সামুদ্রিক মৎস্য সম্পদ সংরক্ষণ এবং টেকসই মৎস্য আহরণের জন্য বাংলাদেশের সামুদ্রিক জলসীমায় ৫৮ দিন পর্যন্ত সকল প্রকার মৎস্য আহরণ নিষিদ্ধ করা হয়েছে।</p>

<p>সাতক্ষীরার শ্যামনগর উপজেলার সিনিয়র উপজেলা মৎস্য কর্মকর্তা তৌহিদ হাসান বলেন, &ldquo;টেকসই মৎস্য আহরণের জন্য প্রতি বছর ১৫ এপ্রিল হইতে ১১ জুন পর্যন্ত মোট ৫৮ দিন সকল প্রকার মৎস্য নৌযান কর্তৃক যেকোনো প্রজাতির মৎস্য আহরণ নিষিদ্ধ করা হয়েছে মৎস্য ও প্রাণিসম্পদ মন্ত্রণালয়ের মৎস্য অধিদপ্তর কর্তৃক।&rdquo;</p>

<p>তিনি আরো বলেন, &ldquo;সামুদ্রিক মৎস্য বিধিমালা, ২০২৩ এর বিধি ৩ এর উপবিধি (১) এর দফা (ক) মোতাবেক বাংলাদেশের সামুদ্রিক জলসীমায় ৫৮ দিন মৎস্য আহরণ নিষিদ্ধ। নিষিদ্ধকালীন সময়ে সামুদ্রিক জলসীমায় মৎস্য আহরণ দন্ডনীয় অপরাধ; নিষেধাজ্ঞা অমান্য করলে সামুদ্রিক মৎস্য আইন অনুযায়ী আইনানুগ ব্যবস্থা গ্রহণ করা হবে।&rdquo; এ ব্যাপারে প্রচারণা চালানো হচ্ছে বলে জানান।</p>

<p>সুন্দরবন সংলগ্ন শ্যামনগর উপজেলায় অনেক জেলে রয়েছে যারা সামুদ্রিক মৎস্য আহরণের সাথে যুক্ত দাতিনাখালী গ্রামের জেলে আজগর আলী বলেন, ৫৮ দিন সামুদ্রিক মৎস্য আহরণ বন্ধ থাকায় অর্থনৈতিক সমস্যায় পড়তে হয়।</p>

<p>সিনিয়র উপজেলা মৎস্য কর্মকর্তা বলেন, &ldquo;মৎস্য আহরণ বন্ধ থাকাকালীন সময়ে নির্ধারিত তালিকা অনুযায়ী প্রতিবছরের ন্যায় এবারও জেলেরা ভিজিএফের চাল পাবেন।&rdquo;</p>

<p>জানা যায় শ্যামনগর উপজেলায় সমুদ্রগামী ৮ হাজার ৩২৪ জন জেলের জন্য মৎস্য ও প্রাণিসম্পদ মন্ত্রণালয় থেকে ৬৪৩.৬৯৫ মেট্রিক টন চাল মানবিক সহায়তা হিসাবে পাবেন। উপজেলা টাস্কফোর্স কমিটির মাধ্যমে উপজেলার সকল ইউপি চেয়ারম্যানদের অনুকূলে বরাদ্ধ করা হবে এ সহায়তা।&nbsp;</p>

<p>ইউনিয়ন পরিষদে নির্ধারিত ট্যাগ অফিসারের উপস্থিতিতে জেলেদের মধ্যে এই চাল বিতরণ করা হবে। প্রত্যেক জেলে মাথাপিছু ৪০ কেজি হারে ৫৮ দিনের জন্য ৭৭.৩৩ কেজি চাল পাবেন।</p>

<p>শ্যামনগর সিনিয়র উপজেলা মৎস্য কর্মকর্তা বলেন, &ldquo;৫৮ দিন সামুদ্রিক জলসীমায় সকল প্রকার মৎস্য আহরণ নিষিদ্ধের বিষয়টি বিভিন্ন আড়তে, গ্রামে ও জনবহুলস্থানে প্রচার প্রচারণা করা হয়েছে।&rdquo;</p>