<p>গাজীপুরের বোর্ডবাজারে অবস্থিত জাতীয় বিশ্ববিদ্যালয়ে বিভিন্ন দাবি বাস্তবায়নের দাবিতে অবস্থান কর্মসূচি পালন করেছেন সুবিধাবঞ্চিত ৯৮৮ জন কর্মকর্তা-কর্মচারী।<br />
রোববার (৮ মার্চ) সকাল ১০টার দিকে মহানগরীর বোর্ডবাজার সংলগ্ন জাতীয় বিশ্ববিদ্যালয়ের একাডেমিক ভবনের সামনে এ কর্মসূচি পালন করা হয়। এতে বিশ্ববিদ্যালয়ের বিভিন্ন দপ্তরের কর্মকর্তা-কর্মচারীরা অংশ নেন।</p>

<p>আন্দোলনকারীরা জানান, পূর্ববর্তী সরকারের সময় নানা প্রশাসনিক সিদ্ধান্তের কারণে তারা দীর্ঘদিন ধরে বিভিন্ন সুযোগ-সুবিধা থেকে বঞ্চিত হয়ে আসছেন। এমনকি সে সময় কয়েকজন কর্মকর্তা-কর্মচারীকে চাকরি থেকেও অব্যাহতি দেওয়া হয়েছিল। পরবর্তীতে উচ্চ আদালতের রায়ের মাধ্যমে তারা পুনরায় চাকরিতে যোগদান করেন।<br />
তাদের অভিযোগ, আদালতের রায় কার্যকর হলেও এখনো প্রশাসনের পক্ষ থেকে পদোন্নতি, বেতন কাঠামোসহ বিভিন্ন সুযোগ-সুবিধা বাস্তবায়ন করা হয়নি। প্রায় ৯ মাস অপেক্ষা করেও সমাধান না পাওয়ায় বাধ্য হয়ে তারা এ অবস্থান কর্মসূচি পালন করছেন।</p>

<p>আন্দোলনকারীরা আরও জানান, তাদের দাবিগুলোর মধ্যে রয়েছে আদালতের রায় অনুযায়ী জ্যেষ্ঠতার ভিত্তিতে পদোন্নতি প্রদান, বেতন কাঠামো সমন্বয়, আদালতের রায়ের সঙ্গে সাংঘর্ষিক বিজ্ঞপ্তি বাতিল এবং কয়েকজন কর্মকর্তা-কর্মচারীর শাস্তিমূলক বদলি প্রত্যাহার।</p>

<p>দুপুরে বিশ্ববিদ্যালয় প্রশাসনের সঙ্গে আন্দোলনকারীদের প্রতিনিধিদের আলোচনা চলছে বলেও জানান তারা। আলোচনায় সন্তোষজনক সমাধান না এলে পরবর্তী সময়ে কঠোর কর্মসূচি ঘোষণার হুঁশিয়ারি দেন আন্দোলনকারীরা।</p>

<p>অবস্থান কর্মসূচিতে বক্তব্য দেন বিশ্ববিদ্যালয় প্রশাসন শাখার সহকারী রেজিস্ট্রার গুলশানারা কুমকুম, কলেজ পরিদর্শন শাখার পরিচালক নাজিম উদ্দিন আহমেদ শিশিম, চাকরি রক্ষা কমিটির মহাসচিব মিয়া হোসেন রানা এবং কলেজ পরিদর্শন শাখার সেকশন অফিসার মিয়াজ উদ্দিন।</p>

<p>এ সময় বিশ্ববিদ্যালয়ের উচ্চমান সহকারী শফিকুল ইসলাম, মিজান, নিম্নমান সহকারী জাকারিয়াসহ কয়েকশ কর্মকর্তা-কর্মচারী উপস্থিত ছিলেন।<br />
&nbsp;</p>