<p>মার্কিন প্রেসিডেন্ট ডোনাল্ড ট্রাম্প বলেন, মধ্যপ্রাচ্যে চলমান যুদ্ধ তৃতীয় সপ্তাহে প্রবেশ করার সময় ইরানের সঙ্গে যুক্তরাষ্ট্রের আলোচনা চলছে। তবে যুদ্ধ শেষ করার কোনো চুক্তির জন্য ইরান এখনো প্রস্তুত নয়।</p>

<p>রবিবার (১৫ মার্চ) আন্তর্জাতিক সংবাদমাধ্যম এএফপির এক প্রতিবেদনে বলা হয়েছে, রবিবার এয়ার ফোর্স ওয়ান-এ সাংবাদিকদের এই কথা বলেন তিনি।</p>

<p>ট্রাম্প বলেন, &lsquo;হ্যাঁ, আমরা তাদের সঙ্গে কথা বলছি।&rsquo; তবে তিনি এই আলোচনার প্রকৃতি সম্পর্কে বিস্তারিত কিছু জানাননি।</p>

<p>মধ্যপ্রাচ্যজুড়ে ছড়িয়ে পড়া এই সংঘাত শেষ করতে কোনো কূটনৈতিক উদ্যোগ চলছে কি না&mdash;এ প্রশ্নের জবাবে ট্রাম্প বলেন, &lsquo;তবে আমি মনে করি না তারা এখনো প্রস্তুত। তবে তারা বেশ কাছাকাছি চলে এসেছে।&rsquo;</p>

<p>এর আগে ইরানের পররাষ্ট্রমন্ত্রী আব্বাস আরাকচি যুক্তরাষ্ট্রের সঙ্গে কোনো আলোচনা চলছে&mdash;এমন দাবি অস্বীকার করেন।</p>

<p>ট্রাম্প বলেন, তিনি নিশ্চিত নন যে তিনি যুদ্ধ শেষ করতে কোনো চুক্তি করতে চান কি না। কারণ, &lsquo;প্রথমত আপনি কাদের সঙ্গে চুক্তি করছেন তা কেউই জানে না, কারণ তাদের বেশিরভাগ নেতৃত্বই নিহত হয়েছে।&rsquo;</p>

<p>তবে ট্রাম্প জোর দিয়ে বলেন, &lsquo;তারা মরিয়া হয়ে একটি চুক্তি করতে চায়।&rsquo;</p>

<p>অন্যদিকে ইরানের পররাষ্ট্রমন্ত্রী আব্বাস আরাকচি ট্রাম্পের এই বক্তব্য প্রত্যাখ্যান করে বলেন, যুক্তরাষ্ট্রের সঙ্গে আলোচনায় ইরানের কোনো আগ্রহ নেই।</p>

<p>রোববার সম্প্রচারিত ফেস দ্য ন্যাশন অনুষ্ঠানে সিবিএসকে দেওয়া সাক্ষাৎকারে তিনি বলেন, &lsquo;আমরা যথেষ্ট স্থিতিশীল ও শক্তিশালী। আমরা কেবল আমাদের জনগণকে রক্ষা করছি।&rsquo;</p>

<p>আরাকচি বলেন, &lsquo;আমরা আমেরিকানদের সঙ্গে কথা বলা প্রয়োজন এমন কোনো কারণ দেখতে পাচ্ছি না। কেননা আমরা যখন তাদের সঙ্গে আলোচনা করছিলাম, তখনই তারা আমাদের ওপর হামলা চালানোর সিদ্ধান্ত নেয়। আমেরিকানদের সঙ্গে কথা বলার কোনো ভালো অভিজ্ঞতা নেই।&rsquo;</p>

<p>২৮ ফেব্রুয়ারি শুরু হওয়া যুক্তরাষ্ট্র-ইসরাইলের হামলার প্রথম দিনেই ইরানের সর্বোচ্চ নেতা আলি খামেনি এবং আরও কয়েকজন শীর্ষ ইরানি কর্মকর্তা নিহত হন।</p>

<p>সূত্র: এএফপি</p>