<p>শিক্ষামন্ত্রী ড. আ ন ম এহছানুল হক মিলন জা&zwnj;নিয়েছেন, স্কুল, কলেজ, মাদ্রাসা&mdash;সব শিক্ষাপ্রতিষ্ঠানের গভর্নিং বডির সভাপতি হতে হলে শিক্ষাগত যোগ্যতা ন্যূনতম স্নাতক পাস হতে হবে।</p>

<p>সোমবার (১৬ মার্চ) বিকেলে শিক্ষা মন্ত্রণালয়ে আয়োজিত এক প্রেস ব্রিফিংয়ে এই কথা জানান তিনি।</p>

<p>শিক্ষামন্ত্রী বলেন, &lsquo;আজ আমরা একটি গুরুত্বপূর্ণ সিদ্ধান্ত জানিয়ে দিচ্ছি। গভর্নিং বডির চেয়ারম্যান বা প্রেসিডেন্ট হওয়ার ক্ষেত্রে আমাদের বেসলাইন হবে স্নাতক (গ্র্যাজুয়েট) ডিগ্রি।&nbsp;শুধু এটুকুতেই সীমাবদ্ধ থাকছি না; যোগ্যতা ও দক্ষতার ভিত্তিতে আরও বিষয় বিবেচনায় নেওয়া হবে। আমরা চাই, যোগ্য ও দক্ষ মানুষদেরকেই এই কাঠামোর উচ্চতর স্তরে নিয়ে আসতে।&rsquo;</p>

<p>এহছানুল হক মিলন বলেন, &lsquo;এর আগে বিগত সরকারের সময় যে বিধান ছিল, সেখানে বলা হতো সিনিয়র শিক্ষক হতে হবে বা হেড মাস্টার হতে হবে। এতে&nbsp;অনেক ক্ষেত্রেই সুযোগ সীমিত ছিল। আপনারা সাংবাদিকরা জানেন, তখন অনেক সময় নেপোটিজম ও ফেভারিটিজমের অভিযোগও উঠত।&rsquo;</p>

<p>তিনি আরও বলেন, &lsquo;বিষয়গুলো নিরপেক্ষভাবে আলোচিত হতো না। আমরা মনে করি, সেই ধারা থেকে বের হয়ে এসে সবার জন্য সুযোগের ক্ষেত্র তৈরি করতে হবে। যোগ্যতা ও স্বচ্ছতার ভিত্তিতে সিদ্ধান্ত নেওয়ার মাধ্যমে একটি ন্যায্য ও কার্যকর ব্যবস্থা গড়ে তুলতে হবে।&rsquo;</p>