<p>ত্রয়োদশ জাতীয় সংসদ নির্বাচন ও গণভোট শেষে জমে থাকা জাতীয় পরিচয়পত্র (এনআইডি) সংশোধন আবেদন দ্রুত নিষ্পত্তিতে কেন্দ্রীয় নিয়ন্ত্রণ জোরদার করেছে বাংলাদেশ নির্বাচন কমিশন। জন্মতারিখ সংশোধনসংক্রান্ত &lsquo;ক&rsquo;, &lsquo;খ&rsquo; ও &lsquo;গ&rsquo; ক্যাটাগরির সব আবেদন তালিকাভুক্ত করে নির্ধারিত সময়ের মধ্যে &lsquo;ঘ&rsquo; ক্যাটাগরিতে উন্নীত করার নির্দেশ দেওয়া হয়েছে। ফলে এসব ফাইল আর মাঠ পর্যায়ে নয়&mdash;সরাসরি এনআইডি মহাপরিচালকের (ডিজি) টেবিলে উঠবে, চূড়ান্ত সিদ্ধান্তও হবে কেন্দ্র থেকেই।</p>

<p>জাতীয় পরিচয় নিবন্ধন অনুবিভাগের সহকারী পরিচালক মুহা. সরওয়ার হোসেনের সই করা এক অফিস আদেশে এ নির্দেশনা জারি হয়। আদেশে বলা হয়েছে, নির্বাচনকালীন সীমিত সংশোধন কার্যক্রমের কারণে বিপুলসংখ্যক আবেদন অনিষ্পন্ন থেকে গেছে; নাগরিক ভোগান্তি কমাতে দ্রুত সেগুলোর নিষ্পত্তি নিশ্চিত করতে হবে।</p>

<p><strong>সময় বেঁধে দেওয়া রূপরেখা:</strong><br />
অফিস আদেশ অনুযায়ী&mdash;২৩ ফেব্রুয়ারির মধ্যে মাঠ পর্যায়ের কর্মকর্তাদের &lsquo;ক&rsquo; থেকে &lsquo;গ&rsquo; ক্যাটাগরির সব জন্মতারিখ সংশোধন আবেদন তালিকাভুক্ত করে অতিরিক্ত আঞ্চলিক নির্বাচন কর্মকর্তাদের কাছে পাঠাতে হবে।</p>

<p>২৮ ফেব্রুয়ারির মধ্যে অতিরিক্ত আঞ্চলিক নির্বাচন কর্মকর্তারা এসব আবেদন &lsquo;ঘ&rsquo; ক্যাটাগরিতে উন্নীত করবেন।</p>

<p>&lsquo;ঘ&rsquo; ক্যাটাগরিতে উন্নীত হলেই আবেদনগুলো কেন্দ্রীয়ভাবে এনআইডি মহাপরিচালকের অধীনে চলে যাবে। অর্থাৎ মাঠ পর্যায়ে আর নিষ্পত্তি নয়&mdash;চূড়ান্ত সিদ্ধান্ত হবে ডিজি পর্যায়ে।</p>

<p><strong>স্বচ্ছতা নাকি বাড়তি চাপ?</strong><br />
ইসি সংশ্লিষ্টদের দাবি, কেন্দ্রীয়ভাবে ক্যাটাগরি নির্ধারণ ও ডিজি পর্যায়ে নিষ্পত্তির ফলে প্রক্রিয়ায় স্বচ্ছতা ও তদারকি বাড়বে। তবে বিপুলসংখ্যক ফাইল একসঙ্গে প্রধান কার্যালয়ে জমা হলে কাজের চাপ অস্বাভাবিকভাবে বেড়ে যেতে পারে&mdash;এমন আশঙ্কাও রয়েছে ভেতরে ভেতরে।</p>

<p>নির্দেশনায় আরও বলা হয়েছে, সব আঞ্চলিক, জেলা ও উপজেলা নির্বাচন কর্মকর্তাকে নির্ধারিত সময়সীমা কঠোরভাবে অনুসরণ করতে হবে। সময়মতো তালিকা পাঠানো ও ক্যাটাগরি পরিবর্তন না হলে দায় সংশ্লিষ্ট কর্মকর্তাদেরই বহন করতে হবে&mdash;এমন বার্তাও স্পষ্ট করে দেওয়া হয়েছে।</p>