<p>গাজীপুরের শ্রীপুর উপজেলায় স্মার্টফোন ব্যবহারকে কেন্দ্র করে পারিবারিক বিরোধের জেরে এক কিশোরীর আত্মহত্যার ঘটনা ঘটেছে। রোববার (১১ জানুয়ারি) সকাল সাড়ে ১০টার দিকে উপজেলার জৈনাবাজার সংলগ্ন নগরহাওলা গ্রামের একটি ভাড়া বাসা থেকে তার মরদেহ উদ্ধার করা হয়।</p>

<p>নিহত কিশোরীর নাম মহনা। তিনি নারায়ণগঞ্জ জেলার আলীগঞ্জ এলাকার বাসিন্দা মহিউদ্দিনের মেয়ে বলে পারিবারিক সূত্রে জানা গেছে।</p>

<p>স্থানীয়রা জানান, শনিবার রাতে মোবাইল ফোন ব্যবহারের বিষয়টি নিয়ে মহনার সঙ্গে তার বাবা-মায়ের কথা-কাটাকাটি হয়। একপর্যায়ে পরিবারের সদস্যরা তার কাছ থেকে মোবাইল ফোনটি কেড়ে নেন। এতে সে মানসিকভাবে ভেঙে পড়ে এবং অভিমান করে নিজ কক্ষে চলে যায়। ধারণা করা হচ্ছে, ওই মানসিক চাপ ও অভিমানের কারণেই পরদিন সকালে সে আত্মহত্যার পথ বেছে নেয়।</p>

<p>খবর পেয়ে শ্রীপুর থানা পুলিশ দ্রুত ঘটনাস্থলে পৌঁছে মরদেহ উদ্ধার করে। পরে ময়নাতদন্তের জন্য মরদেহ গাজীপুর শহীদ তাজউদ্দিন আহমেদ মেডিকেল কলেজ হাসপাতালের মর্গে পাঠানোর ব্যবস্থা করা হয়।</p>

<p>শ্রীপুর থানার উপপরিদর্শক (এসআই) তাজুল ইসলাম জানান, প্রাথমিক তদন্তে এটি আত্মহত্যা বলেই মনে হচ্ছে। তবে প্রেমঘটিত কোনো বিষয় এর সঙ্গে জড়িত আছে কি না, তা খতিয়ে দেখা হচ্ছে। এ ঘটনায় প্রয়োজনীয় আইনগত প্রক্রিয়া চলমান রয়েছে এবং সার্বিক বিষয়টি তদন্তাধীন।<br />
ঘটনাটি এলাকায় শোকের ছায়া ফেলেছে। স্থানীয়দের মাঝে এ নিয়ে নানা আলোচনা ও উদ্বেগ দেখা দিয়েছে।</p>