<p>&lsquo;সরকে চুনর তেরি সরকে&rsquo; গানকে কেন্দ্র করে নারী অবমাননার অভিযোগে অবশেষে ভারতের মহিলা কমিশনে হাজির হয়ে নিঃশর্ত ক্ষমা চাইলেন বলিউড মেগাস্টার সঞ্জয় দত্ত।</p>

<p>দীর্ঘ এক মাসের আইনি জটিলতা ও সমালোচনার অবসান ঘটিয়ে নিজের অবস্থান পরিষ্কার করার পাশাপাশি ৫০ জন আদিবাসী কন্যাশিশুর আজীবন শিক্ষার দায়িত্ব নেওয়ার ঘোষণা দিয়েছেন এই অভিনেতা।</p>

<p>এই বিতর্কে নাম জড়ালেও এদিন উপস্থিত ছিলেন না নোরা ফাতেহি। বিদেশে থাকার কারণে আগেই তিনি সময় চেয়ে আবেদন করেছিলেন। কমিশন সূত্রে জানা গিয়েছে, তার জন্য নতুন শুনানির দিন ধার্য হতে পারে।</p>

<p>এর আগে শুনানিতে ছবির পরিচালক প্রেম, গীতিকার রাকিব আলম ও প্রযোজনা সংস্থার প্রতিনিধিরা উপস্থিত ছিলেন। পরবর্তীতে কমিশন স্পষ্ট জানায়, গানের বিষয়বস্তু সমাজে বিরূপ প্রভাব ফেলতে পারে&mdash;এই যুক্তি উড়িয়ে দেওয়া যায় না।</p>

<p>মূলত &lsquo;কে ডি: দ্য ডেভিল&rsquo; এর হিন্দি সংস্করণের একটি গানকে ঘিরেই এই বিতর্কের সূত্রপাত।</p>

<p>গান প্রকাশ্যে আসার পর তার ভাষা ও উপস্থাপনা নিয়ে আপত্তি তোলে একাংশ। বিশেষ করে গানের কিছু অংশকে অশালীন বলে অভিযোগ ওঠে এবং নোরার নাচের ভঙ্গিমা নিয়েও সমালোচনা শুরু হয়। অভিযোগ আমলে নিয়ে গানটি সব প্ল্যাটফর্ম থেকে সরিয়ে ফেলার ঘোষণা করে ভারতের কেন্দ্রীয় সরকার।</p>

<p>সবশেষে কমিশনের সামনে সঞ্জয় দত্ত আশ্বাস দিয়েছেন, ভবিষ্যতে তার সঙ্গে যুক্ত কোনও কাজেই নারী ও শিশুদের মর্যাদাহানিকর উপস্থাপনা যেন না হয়, সে বিষয়ে তিনি আরও সতর্ক থাকবেন।</p>

<p>প্রসঙ্গত, ২৫ এপ্রিল টিজার প্রকাশ করে নতুন সিনেমার ঘোষণা দিয়েছেন সঞ্জয় দত্ত। ৩৩ বছর পর &lsquo;খলনায়ক&rsquo;-এর সিকুয়েল &lsquo;খলনায়ক রিটার্নস&rsquo; নিয়ে দর্শকের সামনে আসছেন তিনি।</p>

<p>সূত্র: দ্য ওয়াল</p>