<p>বরিশালের ঐতিহ্যবাহী জনপদ রায়পাশা-কড়াপুর এলাকায় শত প্রজন্ম ধরে দাঁড়িয়ে আছে মিয়াবাড়ি জামে মসজিদ। ইতিহাসের নির্ভরযোগ্য দলিলে নির্মাতাদের সুনির্দিষ্ট তথ্য না মিললেও স্থাপত্যশৈলী, কারুকাজ ও নান্দনিক সৌন্দর্যে এটি আজও বিস্ময় জাগায় দর্শনার্থী ও মুসল্লিদের মনে।</p>

<p>স্থানীয়দের মতে, এটি দেশের প্রাচীন মসজিদগুলোর অন্যতম। বছরের পর বছর ধরে এখানে নিয়মিত পাঁচ ওয়াক্ত নামাজ আদায় করছেন মুসল্লিরা। জুমা ও ঈদের নামাজে আশপাশের বিভিন্ন গ্রাম থেকে মানুষ ছুটে আসেন। শুধু ধর্মীয় উপাসনালয় নয়, এটি এখন এলাকার ঐতিহ্য ও গৌরবের প্রতীক।</p>

<p>তিন গম্বুজ বিশিষ্ট এই মসজিদের নির্মাণশৈলীতে স্পষ্ট মোঘল আমলের প্রভাব লক্ষ্য করা যায়। দেয়ালজুড়ে সূক্ষ্ম নকশা ও দৃষ্টিনন্দন কারুকাজ নজর কাড়ে আগতদের। ছোট-বড় মিলিয়ে প্রায় ২০টি মিনার মসজিদটিকে দিয়েছে রাজকীয় আবহ।</p>

<p>সবচেয়ে বড় গম্বুজের ভেতরের অংশে রয়েছে দৃষ্টিনন্দন অলংকরণ, যা সেই সময়কার কারিগরি দক্ষতারই প্রমাণ বহন করে। চুন, সুরকি, মাসকলাই ও চিটাগুড়ের মিশ্রণে তৈরি বিশেষ নির্মাণসামগ্রী ব্যবহার করা হয়েছে বলে জানা যায়। উল্লেখযোগ্য বিষয় হলো রড ছাড়াই নির্মাণ করা হয়েছে মসজিদের ছাদ, যা এখনো অটুট রয়েছে।</p>

<p>মসজিদের দোতলায় ওঠার সিঁড়ির নিচে রয়েছে দুটি কবর। তবে সেখানে কারা শায়িত আছেন, সে বিষয়ে সুনির্দিষ্ট কোনো তথ্য পাওয়া যায়নি। স্থানীয়দের ধারণা, হয়তো প্রতিষ্ঠাতা বা ধর্মপ্রচারকদের কেউ সেখানে সমাহিত আছেন।</p>

<p>ঠিক কত শতাব্দী আগে মসজিদটি নির্মিত এ বিষয়ে নিশ্চিত তথ্য না থাকলেও লোকমুখে প্রচলিত আছে, ব্রিটিশ আমলের শুরুতে এক জমিদার এটি নির্মাণ করেন। আবার মিয়া বাড়ির ১৩তম বংশধর মিজানুর রহমানের দাবি, পারস্য থেকে আগত মাহমুদ হায়াত ও জাহিদ নামের দুই ধর্মপ্রচারক মসজিদটি নির্মাণ করেন এবং পাশাপাশি একটি দিঘি খনন করেন। তারা এলাকায় শাসন কার্য পরিচালনার পাশাপাশি ইসলাম প্রচারে গুরুত্বপূর্ণ ভূমিকা রাখেন।</p>

<p>মসজিদের নিয়মিত মুসল্লি আবদুল কাদের বলেন, ছোটবেলা থেকে দেখে আসছি এই মসজিদ। এখানে নামাজ পড়লে এক ধরনের আলাদা প্রশান্তি অনুভব করি। এত পুরোনো স্থাপনায় দাঁড়িয়ে ইবাদত করা সত্যিই সৌভাগ্যের।</p>

<p>আরেক মুসল্লি মো. সাইফুল ইসলাম জানান, দূর-দুরান্ত থেকে মানুষ শুধু নামাজ পড়তেই নয়, মসজিদটি দেখতে আসে। আমরা চাই এর সঠিক ইতিহাস সংরক্ষণ করা হোক।</p>

<p>স্থানীয় প্রবীণ বাসিন্দা মো. রশিদুল ইসলাম বলেন, এই মসজিদ শুধু ইবাদতের জায়গা নয়, এটি আমাদের ঐতিহ্য। সরকারিভাবে সংরক্ষণ ও গবেষণা হলে প্রকৃত ইতিহাস জানা যাবে।</p>

<p>ধর্মীয় উপাসনালয়ের পাশাপাশি এটি এখন দর্শনার্থীদের কাছেও আকর্ষণীয় স্থাপনা। ইতিহাসবিদ ও সচেতন মহলের মতে, মিয়াবাড়ি জামে মসজিদের প্রকৃত ইতিহাস অনুসন্ধানে প্রয়োজন গবেষণা ও প্রত্নতাত্ত্বিক উদ্যোগ। যথাযথ সংরক্ষণ ও তথ্যসমৃদ্ধ ফলক স্থাপন করা হলে ভবিষ্যৎ প্রজন্ম এই ঐতিহ্যের সঠিক পরিচয় জানতে পারবে।</p>

<p>শত প্রজন্ম পেরিয়েও বরিশালের রায়পাশা-কড়াপুরের মিয়াবাড়ি জামে মসজিদ আজও সময়ের সাক্ষী হয়ে দাঁড়িয়ে আছে, আধ্যাত্মিকতা, শিল্পনৈপুণ্য ও ইতিহাসের এক অনন্য নিদর্শন হিসেবে।</p>