<p>গাজীপুর জেলার সদর উপজেলার ভাওয়াল মির্জাপুর এলাকায় অবস্থিত দুইটি অবৈধ ইটভাটায় অভিযান চালিয়ে মোট ১৪ লাখ টাকা জরিমানা আদায় করেছে পরিবেশ অধিদপ্তর।&nbsp;</p>

<p>গতকাল সোমবার (৩০ মার্চ ২০২৬) পরিচালিত এ অভিযানে প্রতিটি ইটভাটা থেকে ৭ লাখ টাকা করে জরিমানা আদায় করা হয়।</p>

<p>জানা যায়, পরিবেশ অধিদপ্তর গাজীপুর জেলা কার্যালয় এবং সদর দপ্তরের মনিটরিং অ্যান্ড এনফোর্সমেন্ট শাখার যৌথ উদ্যোগে এ মোবাইল কোর্ট পরিচালিত হয়।অভিযানে মেসার্স বি এন বি ব্রিকস এবং মেসার্স ত্রিপল এম নামক দুইটি ইটভাটাকে বায়ূদূষণসহ বিভিন্ন পরিবেশগত অপরাধে দোষী সাব্যস্ত করে এই জরিমানা ধার্য ও আদায় করা হয়।</p>

<p>মোবাইল কোর্ট পরিচালনা করেন পরিবেশ অধিদপ্তরের নির্বাহী ম্যাজিস্ট্রেট মোঃ রেজওয়ান-উল-ইসলাম। এসময় প্রসিকিউটর হিসেবে দায়িত্ব পালন করেন গাজীপুর জেলা কার্যালয়ের পরিদর্শক মোহাম্মদ মিকাইল হোসেন।</p>

<p>অভিযানকালে উপস্থিত ছিলেন পরিবেশ অধিদপ্তর, গাজীপুর জেলা কার্যালয়ের উপপরিচালক মোঃ আরেফিন বাদল এবং পরিদর্শক মোঃ রকিবুল হাসান। এছাড়া বাংলাদেশ পুলিশের একটি দল অভিযানে অংশ নিয়ে আইনশৃঙ্খলা রক্ষায় সহযোগিতা প্রদান করে।</p>

<p>পরিবেশ অধিদপ্তরের পক্ষ থেকে জানানো হয়েছে, বায়ূদূষণ নিয়ন্ত্রণ ও পরিবেশ রক্ষায় এ ধরনের অভিযান ভবিষ্যতেও অব্যাহত থাকবে।<br />
&nbsp;</p>