<p>নারায়ণগঞ্জ-১ (রূপগঞ্জ) আসনের বিএনপি মনোনীত প্রার্থী ও দলের কেন্দ্রীয় নির্বাহী সদস্য মোস্তাফিজুর রহমান ভূঁইয়া দিপু বলেছেন, বিএনপি রাষ্ট্রক্ষমতায় এলে এবং জনগণ তাকে নির্বাচিত করলে ইনশাআল্লাহ নারায়ণগঞ্জের চেহারা পাল্টে দেওয়া হবে।&nbsp;</p>

<p>শনিবার (১০ জানুয়ারি) রূপগঞ্জ উপজেলার তারাবো পৌরসভার রূপসী নিউ মডেল স্কুল অ্যান্ড কলেজ মাঠে তারাবো পৌর বিএনপির আয়োজনে ফ্রি মেডিকেল ক্যাম্পের উদ্বোধনী অনুষ্ঠানে প্রধান অতিথির বক্তব্যে তিনি এ কথা বলেন।</p>

<p>দিপু ভূঁইয়া বলেন, &lsquo;দেশের মোট জিডিপির প্রায় ৮ শতাংশ আসে এই জেলা থেকে, অথচ নারায়ণগঞ্জের জন্য এখনো আলাদা কোনো উন্নয়ন কর্তৃপক্ষ গড়ে ওঠেনি। রাজউকের অধীনে থেকে এ জেলার মানুষ উন্নয়ন বঞ্চনার শিকার হচ্ছে।&rsquo;</p>

<p>অভিযোগ করে তিনি বলেন, সরকারি হাসপাতালে প্রকৃত চিকিৎসাসেবা নেই বললেই চলে; মানুষ সেখানে মূলত মামলার সার্টিফিকেট নিতে যায়। শিল্পসমৃদ্ধ তারাবো এলাকায় ফ্রি মেডিকেল ক্যাম্পে হাজারো রোগীর উপস্থিতি স্বাস্থ্যসেবার সংকটেরই প্রতিফলন।&rsquo;</p>

<p>প্রয়াত দেশনেত্রী ও সাবেক প্রধানমন্ত্রী বেগম খালেদা জিয়ার রুহের মাগফেরাত কামনায় আয়োজিত এই কর্মসূচিতে প্রায় ৮ হাজার মানুষের জন্য বিনামূল্যে চিকিৎসা ও ওষুধ বিতরণ করা হয়। মেডিসিন, সার্জারি, গাইনী, শিশু, নাক-কান-গলা, চর্ম ও যৌন, চক্ষু ও অর্থোপেডিকস বিভাগে বিশেষজ্ঞ চিকিৎসকদের মাধ্যমে চিকিৎসাসেবা দেওয়া হয়। পাশাপাশি ইসিজি, প্যাথলজি ও আলট্রাসনোলজি পরীক্ষার ব্যবস্থাও রাখা হয়।</p>

<p>অনুষ্ঠানে মোস্তাফিজুর রহমান ভূঁইয়া দিপু বলেন, বেগম খালেদা জিয়ার রাজনীতির মূল শক্তি ছিল মানুষের প্রতি ভালোবাসা ও দায়বদ্ধতা। তার স্মৃতির প্রতি প্রকৃত শ্রদ্ধা জানাতে হলে মানুষের পাশে দাঁড়ানোই সবচেয়ে বড় কাজ। এই ফ্রি মেডিকেল ক্যাম্প সেই মানবিক রাজনীতিরই বাস্তব উদাহরণ।</p>

<p>অনুষ্ঠানে আরো উপস্থিত ছিলেন, জেলা বিএনপির সাবেক সাধারণ সম্পাদক গোলাম ফারুক খোকন, থানা বিএনপির সভাপতি এডভোকেট মাহফুজুর রহমান হুমায়ূন, &nbsp;তারাবো পৌর বিএনপির সভাপতি তাওসিক হক ওসমান, সাধারণ সম্পাদক নাসির উদ্দিন পিন্টু, পৌর যুবদলের সভাপতি আফজাল কবির, জেলা ছাত্রদল নেতা নাহিদ ভূঁইয়া, উপজেলা ছাত্রদলের সদস্য সচিব মাসুম বিল্লাহ, সেচ্ছাসেবক দলের রফিকুল ইসলাম রফিক, আলতাফ হোসেন, রায়হান করিবসহ অন্যান্যরা।</p>