<p>সুনামগঞ্জের হাওর রক্ষা বাঁধ নির্মাণে ব্যাপক অনিয়ম, দুর্নীতি এবং ধীরগতির প্রতিবাদে উত্তাল হয়ে উঠেছে সুনামগঞ্জ । মঙ্গলবার বেলা ১১টায় শহরের আলফাত স্কয়ারে (ট্রাফিক পয়েন্ট) &lsquo;হাওর বাঁচাও আন্দোলন&rsquo; জেলা কমিটির উদ্যোগে আয়োজিত এক বিশাল মানববন্ধনে বক্তারা পানি উন্নয়ন বোর্ড (পাউবো) ও সংশ্লিষ্ট প্রকল্প বাস্তবায়ন কমিটির (পিআইসি) বিরুদ্ধে তীব্র ক্ষোভ প্রকাশ করেন।</p>

<p>মানববন্ধনে বক্তারা অভিযোগ করেন, হাওরের ফসল রক্ষা বাঁধের কাজ নিয়ে পাউবো সম্পূর্ণ মিথ্যা ও বানোয়াট তথ্য পরিবেশন করছে। পাউবোর পক্ষ থেকে দাবি করা হয়েছে যে ইতোমধ্যে ৬০% কাজ শেষ হয়েছে, কিন্তু আন্দোলনকারীদের দাবি&mdash;মাঠে কাজের অগ্রগতি ৩০% এর বেশি নয়। বক্তারা বলেন, &quot;এই পার্সেন্টেজ অফিসে বসে করা হয়েছে, যা বাস্তবতার সাথে কোনো মিল নেই। এটি মূলত বরাদ্দ লুটে নেওয়ার একটি কৌশল।&quot;</p>

<p>বক্তারা আরও চাঞ্চল্যকর অভিযোগ তুলে বলেন, হাওরের অনেক বাঁধ আগে থেকেই অক্ষত ও মজবুত ছিল। কিন্তু শুধুমাত্র অর্থ আত্মসাৎ ও লুটপাটের উদ্দেশ্যে সেই অক্ষত বাঁধগুলোতে নতুন করে বরাদ্দ দেওয়া হয়েছে। অন্যদিকে, ঝুঁকিপূর্ণ অনেক জায়গায় কাজ শুরু করতেই বিলম্ব করা হচ্ছে, যা আসন্ন বোরো ফসলের জন্য চরম হুমকি স্বরূপ।</p>

<p>জেলা কমিটির সভাপতি ইয়াকুব বখত বাহলুল&rsquo;র সভাপতিত্বে এবং শান্তিগঞ্জ উপজেলা কমিটির সভাপতি আবু সাঈদ&rsquo;র সঞ্চালনায় মানববন্ধনে প্রধান বক্তা হিসেবে বক্তব্য রাখেন কেন্দ্রীয় সাধারণ সম্পাদক বিজন সেন রায়। তিনি বলেন, &quot;নির্ধারিত সময়ের মধ্যে কাজ শেষ না হলে এবং দুর্নীতির লাগাম না টানলে আমরা জেলার ১২টি উপজেলার কৃষকদের নিয়ে কঠোর আন্দোলনে নামতে বাধ্য হব।&quot;</p>

<p>​অন্যান্যদের মধ্যে বক্তব্য রাখেন কেন্দ্রীয় সহ-সভাপতি চিত্তরঞ্জন তালুকদার, সুখেন্দু সেন, জেলা কমিটির সাধারণ সম্পাদক সুরঞ্জিত গুপ্ত রঞ্জু, সাংগঠনিক সম্পাদক শহীদনুর আহমেদ এবং শান্তিগঞ্জ উপজেলার সাধারণ সম্পাদক নজরুল ইসলাম প্রমুখ।</p>

<p>মানববন্ধন থেকে স্পষ্ট হুঁশিয়ারি দেওয়া হয় যে, যদি নির্ধারিত সময়ের মধ্যে টেকসই বাঁধ নির্মাণ সম্পন্ন না হয়, তবে জেলার ১২টি উপজেলার কমিটি একযোগে প্রশাসনের বিরুদ্ধে আইনি আশ্রয় নেবে। কৃষকের ঘাম ও শ্রমের ফসল নিয়ে কোনো ধরনের ছিনিমিনি বরদাশত করা হবে না বলে বক্তারা ঐক্যমত পোষণ করেন।</p>

<p>কাওছার আল হাবীব/এদিন</p>