<p>ঈদুল ফিতরে ঢাকা ছাড়ার আগে নগদ অর্থ, স্বর্ণালংকার ও গুরুত্বপূর্ণ দলিল বাসায় অরক্ষিত অবস্থায় না রেখে আত্মীয়স্বজনের কাছে রেখে যেতে পরামর্শ দিয়েছেন ঢাকা মহানগর পুলিশের (ডিএমপি) ভারপ্রাপ্ত কমিশনার মো. সরওয়ার। তিনি বলেন, ঢাকায় কারও আত্মীয়স্বজন না থাকলে প্রয়োজনে এসব মূল্যবান জিনিস থানায়ও রাখা যেতে পারে।</p>

<p>রোববার (১৫ মার্চ) ডিএমপি মিডিয়া সেন্টারে আয়োজিত এক সংবাদ সম্মেলনে ঈদে ঘরমুখী মানুষের যাত্রা এবং ফাঁকা রাজধানীর নিরাপত্তা পরিকল্পনা তুলে ধরতে গিয়ে মো. সরওয়ার এ কথা বলেন।</p>

<p>ডিএমপির ভারপ্রাপ্ত কমিশনার বলেন, ঈদ সামনে রেখে নগরবাসীর যাত্রা নির্বিঘ্ন করাসহ ফাঁকা রাজধানীর নিরাপত্তা নিশ্চিত করতে ইতিমধ্যে প্রয়োজনীয় প্রস্তুতি নেওয়া হয়েছে।</p>

<p>তিনি বলেন, নগরবাসীর বড় একটি অংশ প্রিয়জনের সঙ্গে ঈদ করতে ঢাকার বাইরে যাবেন। তাদের ঈদযাত্রা যেন নির্বিঘ্ন ও নিরাপদ হয়, সেই লক্ষ্যে আমরা প্রয়োজনীয় প্রস্তুতি গ্রহণ করেছি।&nbsp;</p>

<p>ঢাকা মেট্রোপলিটন পুলিশ মিডিয়া ও পাবলিক রিলেশন্স বিভাগের উপ-কমিশনার মুহাম্মদ তালেবুর রহমান স্বাক্ষরিত এক সংবাদ বিজ্ঞপ্তিতে আজ এ তথ্য জানানো হয়েছে।&nbsp;</p>

<p>এ সময় মো. সরওয়ার বলেন, আইনশৃঙ্খলা রক্ষা ও সর্বসাধারণের সুবিধার্থে রাজধানীর চারটি বাস টার্মিনাল, লঞ্চ টার্মিনাল ও রেলস্টেশন ঘিরে নেওয়া হয়েছে পর্যাপ্ত নিরাপত্তা পরিকল্পনা। যাত্রী হয়রানি বন্ধ ও মাত্রাতিরিক্ত ভাড়া আদায় রোধে ইউনিফর্মড পুলিশের পাশাপাশি মোতায়েন থাকবে গোয়েন্দা পুলিশ। এ সব টার্মিনালে পুলিশের কন্ট্রোল রুম ও ওয়াচ টাওয়ার স্থাপন করা হবে।&nbsp;</p>

<p>ঢাকা দক্ষিণ ও ঢাকা উত্তর সিটি কর্পোরেশন ছাড়াও তিনটি বাস টার্মিনালে ১০০ সিসি ক্যামেরা স্থাপন করা হয়েছে। ট্রাফিক পুলিশের নিয়মিত মোতায়েনের পাশাপাশি প্রায় ৬০০ অতিরিক্ত জনবল মোতায়েন করা হয়েছে।&nbsp;</p>

<p>লক্কড় ঝক্কর গাড়ি যেন রাস্তায় নামতে না পারে, সেজন্য ইতোমধ্যে ট্রাফিক বিভাগের সহায়তায় নিয়মিত মোবাইল কোর্ট পরিচালনা করা হচ্ছে। অতিরিক্ত ভাড়া আদায়, টিকিট কালোবাজারি রোধ এবং যাত্রী হয়রানি বন্ধে বাস ও লঞ্চ টার্মিনাল সমূহে জুডিশিয়াল ও এক্সিকিউটিভ ম্যাজিস্ট্রেটের সমন্বয়ে নয়টি মোবাইল কোর্ট চলমান থাকবে।&nbsp;ঈদযাত্রায় বিড়ম্বনা এড়াতে আগামী ১৭ থেকে ২৩ মার্চ মহাসড়কে ট্রাক, কাভার্ড ভ্যান ও লরি চলাচল বন্ধ থাকবে।&nbsp;</p>

<p>তবে নিত্য প্রয়োজনীয় খাদ্য-দ্রব্য, পচনশীল দ্রব্য, রপ্তানি পণ্য, ঔষধ, সার এবং জ্বালানি বহনকারী যানবাহনসমূহ এর আওতামুক্ত থাকবে।&nbsp;</p>

<p>আগামী ১৬ মার্চ থেকে ঈদ যাত্রা সংশ্লিষ্ট যানবাহন চলাচল সুগম করার জন্য জরুরি প্রয়োজন ছাড়া ঢাকা-ময়মনসিংহ মহাসড়ক (কুড়িল টু আব্দুল্লাহপুর), ঢাকা-চট্টগ্রাম মহাসড়ক (গুলিস্তান টু সাইনবোর্ড), ঢাকা-আরিচা মহাসড়ক (আড়ং ক্রসিং টু আমিনবাজার), ঢাকা-কেরাণীগঞ্জ মহাসড়ক (ফুলবাড়িয়া টু তাঁতীবাজার টু বাবুবাজার ব্রিজ, ঢাকা-মাওয়া মহাসড়ক (গুলিস্তান টু বুড়িগঙ্গা ব্রিজ), মোহাম্মদপুর বসিলা ক্রসিং হতে বসিলা ব্রিজ সড়ক, আব্দুল্লাহপুর টু ধউর ব্রিজ সড়ক ও ফুলবাড়িয়া টু সদরঘাট লঞ্চ টার্মিনাল সড়ক সমূহ পরিহার করে বিকল্প সড়ক ব্যবহার করার জন্য অনুরোধ করেছে ডিএমপি।&nbsp;</p>

<p>গণপরিবহণ মালিক ও শ্রমিকদের জন্য বিশেষ নির্দেশনা প্রদান করা হয়েছে এবং এ সব নির্দেশনা অনুসরণ করার জন্য চারটি বাস টার্মিনালে সংশ্লিষ্টদের সঙ্গে পৃথক মতবিনিময় সভা আয়োজন করা হয়েছে।&nbsp;</p>

<p>সম্মানিত যাত্রী সাধারণ ও পথচারীদের প্রতি আমাদের অনুরোধ কোনোভাবেই জীবনের ঝুঁকি নিয়ে যাতায়াত করবেন না। যাত্রাপথে অপরিচিত কোন লোকের দেওয়া কিছু খাওয়া থেকে বিরত থাকবেন এবং ভ্রমণকালে নগদ অর্থ ও মালামাল নিজ হেফাজতে রাখবেন।&nbsp;</p>

<p>বাস টার্মিনাল, লঞ্চ টার্মিনাল ও রেলস্টেশনে গমনাগমনের রাস্তা এবং ঢাকা হতে বাইরে যাওয়া ও ঢাকার প্রবেশমুখের সড়ক সমূহ নির্বিঘ্ন রাখতে ট্রাফিক পুলিশের অতিরিক্ত জনবল মোতায়েন থাকবে।</p>

<p>ফাঁকা রাজধানীতে মোটর রেসিং থেকে বিরত থাকার অনুরোধ করেছে ডিএমপির ভারপ্রাপ্ত কমিশনার। মোটর রেসিং রোধ এবং গতিসীমা লঙ্ঘন প্রতিরোধে পূর্বাচল এক্সপ্রেসওয়ে, বনানী টু আব্দুল্লাহপুর সড়ক এবং গুলশান এলাকায় ডিএমপির মোবাইল কোর্ট পরিচালনা করা হবে। ঈদে ঢাকা ছাড়ার আগে বাসা/ফ্ল্যাটে ক্লোজ সার্কিট ক্যামেরা স্থাপন করা এবং স্থাপিত ক্যামেরাসমূহ সচল রাখা, বাসাবাড়ির আশপাশে পর্যাপ্ত আলোর ব্যবস্থা রাখা এবং যেকোন সময় পুলিশি সহায়তার জন্য নিকটস্থ থানা অথবা জাতীয় জরুরি সেবা ৯৯৯ এ যোগাযোগ করার অনুরোধ করেছেন ডিএমপি&rsquo;র ভারপ্রাপ্ত কমিশনার।</p>

<p>ব্রিফিংকালে অতিরিক্ত পুলিশ কমিশনার (ক্রাইম অ্যান্ড অপারেশনস) এস এন মো. নজরুল ইসলাম, অতিরিক্ত পুলিশ কমিশনার (ডিবি) মো. শফিকুল ইসলাম, অতিরিক্ত পুলিশ কমিশনার (কাউন্টার টেরোরিজম অ্যান্ড ট্রান্সন্যাশনাল ক্রাইম) মো. মাসুদ করিম ও ডিএমপি&rsquo;র যুগ্ম পুলিশ কমিশনার (অপারেশনস্) মোহাম্মদ শহীদুল্লাহ উপস্থিত ছিলেন ।</p>