<p>নওগাঁর মান্দায় বজ্রপাতে নিহত এক শ্রমিক ও আরেকজন আহত হয়েছেন।</p>

<p>বৃহস্পতিবার (১২ মার্চ) সকাল ৯টার দিকে উপজেলার বিষ্ণুপুর ইউনিয়নের চকরামপুর গ্রামের মাঠে এ ঘটনা ঘটে।</p>

<p>নিহত শ্রমিকের নাম পিন্টু রহমান (৩৫)। তিনি চকরামপুর মধ্যপাড়া গ্রামের মোসলেম উদ্দিনের ছেলে। একই ঘটনায় আহত হয়েছেন একই এলাকার আব্দুল হাকিম। তাকে উদ্ধার করে মান্দা উপজেলা স্বাস্থ্য কমপ্লেক্সে নিয়ে চিকিৎসা দেওয়া হয়েছে।</p>

<p>স্থানীয়রা জানান, পিন্টু রহমান পেশায় একজন কৃষি শ্রমিক ছিলেন। বৃহস্পতিবার সকালে তিনি আব্দুল হাকিমের বোরো ধানের জমিতে কাজ করছিলেন। এ সময় হঠাৎ বজ্রপাত হলে পিন্টু রহমান গুরুতর আহত হন এবং আব্দুল হাকিমও আহত হন।</p>

<p>পরে স্থানীয়রা তাদের উদ্ধার করে উপজেলা স্বাস্থ্য কমপ্লেক্সে নেওয়ার পথে পিন্টু রহমানের মৃত্যু হয়।</p>

<p>বিষয়টি নিশ্চিত করেছেন বিষ্ণুপুর ইউনিয়ন পরিষদের চেয়ারম্যান গোলাম আজম। তিনি জানান, বজ্রপাতের ঘটনায় একজনের মৃত্যু এবং একজন আহত হয়েছেন। এ ঘটনায় এলাকায় শোকের ছায়া নেমে এসেছে।</p>