<p>নগরীর টেকসই উন্নয়ন ও জনদুর্ভোগ লাঘবে জলাবদ্ধতা নিরসনকে সর্বোচ্চ অগ্রাধিকার দেওয়ার ঘোষণা দিয়েছেন চট্টগ্রাম সিটি কর্পোরেশনের (চসিক) মেয়র ডা. শাহাদাত হোসেন। শুক্রবার বিকেলে নগরীর দক্ষিণ কাট্টলী এলাকায় &lsquo;ন্যায়ের শপথ সমাজ কল্যাণ পরিষদ&rsquo; আয়োজিত এক সুধী সমাবেশ ও ইফতার মাহফিলে প্রধান অতিথির বক্তব্যে তিনি এ ঘোষণা দেন।</p>

<p>মহল্লা কমিটির সভাপতি মো. অহিদ উল্ল্যাহ (ময়না)-এর সভাপতিত্বে অনুষ্ঠিত এই সভায় ডা. ফজলুল হাজেরা কলেজ রোড ও প্রাণহরি দাশ রোড এলাকার বিপুলসংখ্যক বাসিন্দা অংশগ্রহণ করেন এবং তাদের দীর্ঘদিনের ভোগান্তির কথা মেয়রের কাছে তুলে ধরেন।<br />
দ্রুত সংস্কারের আশ্বাস সভায় স্থানীয় বাসিন্দারা কলেজ রোড ও প্রাণহরি দাশ রোড এলাকায় জলাবদ্ধতা এবং রাস্তার বেহাল দশার কারণে সৃষ্ট দুর্ভোগের কথা জানিয়ে দ্রুত কার্যকর পদক্ষেপ নেওয়ার দাবি জানান।</p>

<p>এ প্রসঙ্গে মেয়র ডা. শাহাদাত হোসেন বলেন,নগরবাসীর দুর্ভোগ লাঘব করাই আমাদের মূল লক্ষ্য। জলাবদ্ধতা নিরসনই বর্তমানে আমাদের প্রধান &lsquo;ফোকাস পয়েন্ট&rsquo;। কলেজ রোড ও প্রাণহরি দাশ রোডের সমস্যাগুলো অগ্রাধিকার ভিত্তিতে পর্যালোচনা করা হবে এবং দ্রুততম সময়ে সংস্কারের ব্যবস্থা নেওয়া হবে।<br />
তিনি আরও জানান, পরিকল্পিত ড্রেনেজ ব্যবস্থা ও সব সংস্থার সমন্বিত উন্নয়ন কার্যক্রমের মাধ্যমে পর্যায়ক্রমে নগরীর জলাবদ্ধতা সমস্যার স্থায়ী সমাধান নিশ্চিত করা হবে।</p>

<p>ইফতারের পূর্ববর্তী আলোচনায় মেয়র রমজানের তাৎপর্য তুলে ধরে বলেন, &ldquo;রমজান কেবল উপবাসের মাস নয়, এটি আত্মশুদ্ধি, সংযম ও সহমর্মিতার মাস। সমাজে ন্যায়, সততা ও মানবিক মূল্যবোধ প্রতিষ্ঠায় আমাদের সবাইকে ঐক্যবদ্ধভাবে কাজ করতে হবে।&rdquo;</p>

<p>অনুষ্ঠানে আয়োজক সংগঠনের নেতৃবৃন্দ তাদের পরিচালিত বিভিন্ন সামাজিক ও মানবিক কার্যক্রমের চিত্র তুলে ধরেন। আলোচনা শেষে দেশ ও জাতির শান্তি, সমৃদ্ধি ও কল্যাণ কামনা করে বিশেষ দোয়া ও মোনাজাত করা হয়।</p>

<p>অনুষ্ঠানে স্থানীয় গণ্যমান্য ব্যক্তিবর্গ, আলেম-ওলামা এবং বিভিন্ন সামাজিক ও সাংস্কৃতিক সংগঠনের প্রতিনিধিরা উপস্থিত ছিলেন। আয়োজকরা জানান, এলাকাবাসীর কল্যাণ ও সুবিধাবঞ্চিত মানুষের পাশে দাঁড়াতে তাদের এই জনকল্যাণমূলক কার্যক্রম ভবিষ্যতেও অব্যাহত থাকবে।</p>