<p>ইরান যুদ্ধে যুক্তরাজ্যের অবস্থানে &lsquo;অসন্তোষ&rsquo; ও &lsquo;খুবই বিস্ময়&rsquo; প্রকাশ করেছেন যুক্তরাষ্ট্রের প্রেসিডেন্ট ডোনাল্ড ট্রাম্প।</p>

<p>হোয়াইট হাউসে আয়োজিত এক অনুষ্ঠানে এ বিষয়ে ট্রাম্প বলেছেন, মধ্যপ্রাচ্যে জাহাজ পাঠানোর মার্কিন অনুরোধ ফিরিয়ে দিয়েছিল যুক্তরাজ্য। পরে বিমানবাহী রণতরি পাঠানোর প্রস্তাব দিলেও তা অনেক দেরি হয়ে গেছে বলে ইঙ্গিত দেন তিনি।</p>

<p>ট্রাম্প বলেন, &lsquo;আমার মনে হয় তারা সম্ভবত এতে (যুদ্ধে) যুক্ত হবে। তবে তাদের স্বতঃস্ফূর্তভাবে যুক্ত হওয়া উচিত ছিল।&rsquo;</p>

<p>তবে ফরাসি প্রেসিডেন্ট এমানুয়েল মাখোঁর সঙ্গে কথা হয়েছে জানিয়ে ট্রাম্প বলেন, মাখোঁ হরমুজ প্রণালির বাধা দূর করতে সহায়তা করতে আগ্রহী।</p>

<p>কোন দেশগুলো যুক্তরাষ্ট্রকে সহায়তা করতে ইচ্ছুক, মার্কিন পররাষ্ট্রমন্ত্রী মার্কো রুবিও শিগগিরই তাদের নাম ঘোষণা করবেন বলে আশা করা হচ্ছে।</p>

<p>একই অনুষ্ঠানে ট্রাম্প হরমুজ প্রণালিতে নৌযান চলাচল আবার শুরু করতে অন্যান্য দেশগুলোর প্রতি তাঁর আহ্বানের পুনরাবৃত্তি করেন। তিনি জানান, কিছু দেশ সহায়তার জন্য এগিয়ে আসার কথা জানালেও অন্য দেশগুলো &lsquo;তেমন একটা উৎসাহ&rsquo; দেখাচ্ছে না।</p>

<p>ইসরায়েল ও যুক্তরাষ্ট্রের হামলার জবাবে ইরান ড্রোন, ক্ষেপণাস্ত্র ও মাইন ব্যবহার করে হরমুজ প্রণালি কার্যত বন্ধ করে দিয়েছে। বিশ্বের মোট তেল ও তরলীকৃত প্রাকৃতিক গ্যাসের (এলএনজি) এক-পঞ্চমাংশ গুরুত্বপূর্ণ এ সমুদ্রপথ দিয়ে পরিবহন করা হয়।</p>

<p>নৌপথটি পাহারায় বিভিন্ন দেশের সহায়তা চেয়ে ট্রাম্প বলেন, &lsquo;কেউ কেউ এতে খুবই আগ্রহী, আবার কেউ নয়। এমন কিছু দেশও আছে যাদের আমরা বহু বছর ধরে সাহায্য করেছি ও বাইরের ভয়াবহ শত্রু থেকে রক্ষা করেছি; অথচ তারা খুব একটা আগ্রহ দেখায়নি। এ আগ্রহের মাত্রাটা আমার কাছে গুরুত্বপূর্ণ।&rsquo;</p>