<p>ফরিদপুরে জাতীয় পুষ্টি সপ্তাহ উপলক্ষে র&zwnj;্যালি ও আলোচনা সভা অনুষ্ঠিত হয়েছে। এ বছর জাতীয় পুষ্টি সপ্তাহের প্রতিপাদ্য ছিল &ldquo;পুষ্টি বৈষম্যের দিন শেষ, গড়বো এবার বাংলাদেশ&rdquo;।</p>

<p>বৃহস্পতিবার (২৩ এপ্রিল) সকালে জেলা সিভিল সার্জন কার্যালয় থেকে বর্ণাঢ্য র&zwnj;্যালি বের হয়ে শহরের গুরুত্বপূর্ণ সড়ক প্রদক্ষিণ করে।</p>

<p>র&zwnj;্যালি শেষে সিভিল সার্জন কার্যালয়ে এক আলোচনা সভা অনুষ্ঠিত হয়। সভায় সভাপতিত্ব করেন ফরিদপুরের সিভিল সার্জন মাহমুদুল হাসান। এতে বক্তব্য রাখেন অতিরিক্ত জেলা প্রশাসক মিন্টু বিশ্বাস, অতিরিক্ত পুলিশ সুপার আজমীর হোসেন, ফরিদপুর জেলা বিএনপির আহ্বায়ক অ্যাডভোকেট সৈয়দ মোদাররেস আলী ইছা এবং বিশিষ্ট চিকিৎসক ডা. মোস্তাফিজুর রহমান শামীম।</p>

<p>অনুষ্ঠানে আরো উপস্থিত ছিলেন সদর উপজেলার স্বাস্থ্য ও পরিবার পরিকল্পনা কর্মকর্তা ডা. মোহাম্মদ ইফতেখারুল ইসলাম, সিভিল সার্জন কার্যালয়ের এমওসিএস ডা. আল আমিন সরোয়ার, জেলা স্যানিটারি ইন্সপেক্টর ও নিরাপদ খাদ্য ইন্সপেক্টর মো. বজলুর রশিদ খানসহ সংশ্লিষ্ট কর্মকর্তারা।</p>

<p>এছাড়া র&zwnj;্যালিতে ফরিদপুর জেলা পরিষদের প্রশাসক আফজাল হোসেন খান পলাশসহ বিভিন্ন পর্যায়ের কর্মকর্তা-কর্মচারীরা অংশগ্রহণ করেন।</p>

<p>আলোচনা সভায় বক্তারা জাতীয় পুষ্টি সপ্তাহের তাৎপর্য তুলে ধরে বলেন, সাধারণ মানুষের দোরগোড়ায় পুষ্টিকর খাদ্য পৌঁছে দিতে সম্মিলিত উদ্যোগ প্রয়োজন। একই সঙ্গে শিশুর সঠিক পুষ্টি নিশ্চিত করতে অভিভাবকদের সচেতন হওয়ার আহ্বান জানান তারা।</p>

<p>বক্তারা আরো বলেন, সুস্থ জীবন গঠনে নিয়মিত খেলাধুলা, শরীরচর্চা ও ব্যায়ামের গুরুত্ব অপরিসীম এবং সমাজ থেকে মাদক ও সন্ত্রাস নির্মূলে সবাইকে ঐক্যবদ্ধভাবে কাজ করতে হবে।</p>