<p>রাজধানীর মিরপুরে একটি বাণিজ্যিক ভবনে ভয়াবহ অগ্নিকাণ্ডে প্রাণ হারানো বাংলাদেশ বিমান বাহিনীর সদস্য আয়েশা সিদ্দিকা অনন্যার মৃত্যুতে নীলফামারীর সৈয়দপুরে নেমে এসেছে গভীর শোকের ছায়া। প্রিয় মেয়েটির আকস্মিক মৃত্যুর খবর ছড়িয়ে পড়তেই স্বজন ও প্রতিবেশীদের কান্নায় ভারী হয়ে ওঠে নিচু কলোনি বিমানবন্দর পূর্বপাড়া এলাকার পরিবেশ।</p>

<p>মঙ্গলবার (১০ মার্চ) দুপুরে অনন্যার গ্রামের বাড়িতে গিয়ে দেখা যায়, বাড়ির আঙিনাজুড়ে শোকাহত স্বজনদের ভিড়। কেউ নিঃশব্দে চোখ মুছছেন, কেউবা বিশ্বাসই করতে পারছেন না যে পরিবারের আশার আলো অনন্যা আর ফিরবেন না।</p>

<p>জানা যায়, সৈয়দপুরের নিচু কলোনি এলাকার বাসিন্দা আব্দুল হান্নানের বড় মেয়ে আয়েশা সিদ্দিকা অনন্যা চার বছর আগে বাংলাদেশ বিমান বাহিনীতে সৈনিক পদে যোগ দেন। দরিদ্র পরিবার থেকে উঠে আসা এই তরুণীর চাকরি পাওয়ার পরই পরিবারে স্বচ্ছলতার আলো জ্বলে ওঠে।</p>

<p>স্বজনদের ভাষ্য অনুযায়ী, সোমবার ঢাকার মিরপুরে একটি বাণিজ্যিক ভবনের শপিং মলে গিয়েছিলেন অনন্যা। দুপুরের দিকে ভবনটিতে হঠাৎ আগুন লাগলে সেখানে থাকা অনেকের সঙ্গে তিনিও আটকা পড়েন। পরে ফায়ার সার্ভিসের সদস্যরা তাকে অগ্নিদগ্ধ অবস্থায় উদ্ধার করে রাজধানীর শহীদ সোহরাওয়ার্দী মেডিকেল কলেজ হাসপাতালের বার্ন ইউনিটে ভর্তি করেন। কিন্তু চিকিৎসাধীন অবস্থায় সোমবার রাতেই তিনি মারা যান।</p>

<p>অনন্যার চাচা আবুল কালাম আজাদ জানান, হঠাৎ করে বিমান বাহিনী কর্তৃপক্ষ ফোন করে অনন্যার ছোট বোনকে অগ্নিকাণ্ডের খবর দেয়। পরে বিষয়টি জানতে পেরে তার বাবা-মা ও ছোট বোন দ্রুত ঢাকার উদ্দেশ্যে রওনা হন। রাতে হাসপাতাল থেকে ফোনে তারা জানতে পারেন, অনন্যা আর বেঁচে নেই।</p>

<p>তিনি বলেন, &ldquo;আমরা খুব গরিব মানুষ। অনন্যা চাকরি পাওয়ার পরই পরিবারটা একটু ঘুরে দাঁড়িয়েছিল। কিন্তু হঠাৎ করে এমন দুর্ঘটনায় তাকে হারাতে হবে, এটা কখনো ভাবিনি।&rdquo;</p>

<p>অনন্যার ফুফু ফরিদা পারভীন বুলবুলি কান্নাজড়িত কণ্ঠে বলেন, &ldquo;আমি তাকে নিজের সন্তানের মতো ভালোবাসতাম। চাকরিতে যোগ দেওয়ার দিনও তাকে ছাড়তে খুব কষ্ট হয়েছিল। আজ সে আর নেই&mdash;এটা কীভাবে মেনে নেব!&rdquo;</p>

<p>স্বজনরা জানান, অনন্যার জানাজা নিজ এলাকায় অনুষ্ঠিত হবে এবং তাকে নানির কবরের পাশে দাফন করা হবে।</p>

<p>সৈয়দপুর উপজেলা নির্বাহী কর্মকর্তা (ইউএনও) ফারাহ ফাতেহা তাকলিমা বলেন, &ldquo;আমরা পরিবারের সঙ্গে যোগাযোগ রাখছি। কীভাবে তাদের সহযোগিতা করা যায়, সে বিষয়ে ঊর্ধ্বতন কর্তৃপক্ষের সঙ্গে আলোচনা করা হবে।&rdquo;</p>

<p>উল্লেখ্য, সোমবার দুপুরে রাজধানীর মিরপুর-২ এলাকার একটি ১১ তলা বাণিজ্যিক ভবনের তৃতীয় তলায় অগ্নিকাণ্ডের ঘটনা ঘটে। এতে বেশ কয়েকজন আহত হন এবং অনন্যা চিকিৎসাধীন অবস্থায় মারা যান।</p>