<p>মধ্যপ্রাচ্যে&nbsp;চলমান যুদ্ধে ইরানের ইসলামি বিপ্লবী গার্ডের&nbsp;(আইআরজিসি) আওতাধীন আধাসামরিক বাহিনী &lsquo;বাসিজ ফোর্সের&rsquo; কমান্ডার গোলামরেজা সোলাইমানি নিহত হওয়ার দাবি করেছে ইসরাইলি সেনাবাহিনী।</p>

<p>সোমবার (১৬ মার্চ) রাতে এক হামলায় সোলাইমানি নিহত হয়েছেন বলে এই দাবি করা হয়েছে।</p>

<p>ইসরাইলি বাহিনীর দাবি, বাসিজ ফোর্সের কমান্ডার সোলাইমানির এ মৃত্যু ইরানের &lsquo;কমান্ড-অ্যান্ড-কন্ট্রোল&rsquo; বা সামরিক নিয়ন্ত্রণ কাঠামোর জন্য একটি &lsquo;বড় ধরনের ধাক্কা&rsquo;। একই সঙ্গে ইরানি কমান্ডারদের বিরুদ্ধে &lsquo;শক্তি প্রয়োগ অব্যাহত&rsquo; রাখার অঙ্গীকারও করেছে ইসরায়েল।</p>

<p>তবে এই খবরের বিষয়ে ইরান এখন পর্যন্ত আনুষ্ঠানিকভাবে কোনো মন্তব্য করেনি।</p>

<p>গত ২৮ ফেব্রুয়ারি যুদ্ধ শুরু করার পর থেকেই ইরানের শীর্ষ নেতৃত্বকে লক্ষ্য করে হামলা চালিয়ে আসছে ইসরাইল ও যুক্তরাষ্ট্র। এসব হামলায় দেশটির ৮৬ বছর বয়সী সর্বোচ্চ নেতা আয়াতুল্লাহ আলী খামেনিসহ বেশ কয়েকজন জ্যেষ্ঠ সামরিক কমান্ডার নিহত হয়েছেন।</p>

<p>বিশ্লেষকদের মতে, সোলাইমানিকে হত্যার ফলে বাসিজ ফোর্সের নিয়ন্ত্রণ ব্যবস্থা আরও দুর্বল হয়ে পড়তে পারে।</p>

<p>ইরানে বর্তমান শাসন ব্যবস্থার বিরুদ্ধে যেকোনো সম্ভাব্য বিদ্রোহ দমনে এ বাহিনী অত্যন্ত গুরুত্বপূর্ণ ভূমিকা পালন করে থাকে। মূলত এই কারণেই বাসিজসহ অভ্যন্তরীণ নিরাপত্তা বাহিনীগুলোকে শুরু থেকেই লক্ষ্যবস্তু বানাচ্ছে যুক্তরাষ্ট্র ও ইসরায়েল।</p>

<p>সূত্র: আল&ndash;জাজিরা ও এপি</p>