<p>ঝিনাইদহের মহেশপুরে মহান মে দিবস উপলক্ষে বর্ণাঢ্য র&zwj;্যালি, আলোচনা সভা ও দোয়া মাহফিল অনুষ্ঠিত হয়েছে।</p>

<p>শুক্রবার (১ মে) সকালে উপজেলা ও পৌর জাতীয়তাবাদী শ্রমিক ঐক্য পরিষদের উদ্যোগে এ কর্মসূচি পালন করা হয়।</p>

<p>মে দিবস উপলক্ষ্যে শহরের কলেজ বাসস্ট্যান্ড থেকে একটি বর্ণাঢ্য র&zwj;্যালি বের হয়ে প্রধান প্রধান সড়ক প্রদক্ষিণ করে পুনরায় কলেজ বাসস্ট্যান্ডে এসে শেষ হয়। এতে উপজেলা ও পৌর শ্রমিকদলসহ বিভিন্ন পেশার শ্রমিকরা অংশ নেন। এ সময় শ্রমিকরা তাদের ন্যায্য অধিকার, নিরাপদ কর্মপরিবেশ ও মজুরি বৃদ্ধির দাবিতে বিভিন্ন শ্লোগান দেন।র&zwj;্যালি শেষে সেখানে এক আলোচনা সভা ও দোয়া মাহফিল অনুষ্ঠিত হয়।</p>

<p>অনুষ্ঠানে প্রধান অতিথি হিসেবে উপস্থিত ছিলেন মহেশপুর উপজেলা বিএনপির সভাপতি মোহাম্মদ মেহেদী হাসান রনি। বিশেষ অতিথি হিসেবে বক্তব্য দেন ঝিনাইদহ জেলা বিএনপির সদস্য, মহেশপুর পৌর বিএনপির সভাপতি ও সাবেক মেয়র মো. আমিরুল ইসলাম খাঁন চুন্নু।</p>

<p>অনুষ্ঠানে আরো বক্তব্য দেন মহেশপুর উপজেলা শ্রমিক দলের সাধারণ সম্পাদক মো. রফিকুল ইসলাম খাঁন (কহি), পৌর শ্রমিক দলের সাধারণ সম্পাদক মো. জিয়াউর রহমানসহ স্থানীয় শ্রমিক সংগঠনের বিভিন্ন নেতৃবৃন্দ।</p>

<p>সভায় সভাপতিত্ব করেন মহেশপুর উপজেলা শ্রমিক দলের সভাপতি মো. জাহাঙ্গীর আলম এবং অনুষ্ঠান সঞ্চালনা করেন পৌর শ্রমিক দলের সভাপতি মো. ইউনুছ আলী ঝন্টু।</p>

<p>আলোচনা সভায় বক্তারা বলেন, দেশের উন্নয়ন ও অর্থনীতির চাকা সচল রাখতে শ্রমিকদের অবদান অনস্বীকার্য। কিন্তু বাস্তবতায় অনেক ক্ষেত্রেই শ্রমিকরা ন্যায্য মজুরি, নিরাপদ কর্মপরিবেশ ও সামাজিক নিরাপত্তা থেকে বঞ্চিত হচ্ছেন। তারা শ্রমিকদের অধিকার নিশ্চিত করতে সংশ্লিষ্ট কর্তৃপক্ষের দৃষ্টি আকর্ষণ করেন এবং শ্রমিকদের ঐক্যবদ্ধ হয়ে নিজেদের অধিকার আদায়ের আহ্বান জানান।</p>

<p>&nbsp;অনুষ্ঠান শেষে দেশ, জাতি ও শ্রমিকদের সার্বিক কল্যাণ কামনা করে বিশেষ দোয়া পরিচালনা করা হয়।&nbsp;</p>