<p>পরিকল্পিত উন্নয়ন, সুষ্ঠু বর্জ্য ব্যবস্থাপনা ও সবুজায়নের সমন্বয়ে বরিশাল নগরীকে একটি আধুনিক ও বাসযোগ্য শহরে রূপান্তর করতে মে ও জুন মাসকে &lsquo;পরিচ্ছন্নতার মাস&rsquo; ঘোষণা করেছে বরিশাল সিটি কর্পোরেশন (বিসিসি)। এ উদ্যোগের অংশ হিসেবে শনিবার (২৫ এপ্রিল) সকালে নগরীতে পরিচ্ছন্নতা ও পরিবেশবান্ধব কার্যক্রমের আনুষ্ঠানিক উদ্বোধন করা হয়েছে।</p>

<p>নগরীর নথুল্লাবাদ সংলগ্ন জিয়া সড়ক এলাকায় খাল পরিষ্কার ও বৃক্ষরোপণ কর্মসূচির মাধ্যমে এ কার্যক্রমের সূচনা করেন বিসিসির প্রশাসক অ্যাডভোকেট বিলকিস আক্তার জাহান শিরীন। সকাল ১১টায় প্রধান অতিথি হিসেবে উপস্থিত থেকে তিনি এই উদ্যোগের উদ্বোধন করেন এবং নিজ হাতে বৃক্ষরোপণ ও খাল পরিষ্কার কার্যক্রমে অংশ নেন।</p>

<p>উদ্বোধনী বক্তব্যে প্রশাসক শিরীন বলেন, একটি শহরের সৌন্দর্য শুধু অবকাঠামো উন্নয়নের মধ্যেই সীমাবদ্ধ নয়; পরিচ্ছন্নতা, পরিবেশ সুরক্ষা এবং নাগরিক সচেতনতার সমন্বয়েই গড়ে ওঠে একটি সত্যিকার অর্থে বাসযোগ্য নগর।&nbsp;</p>

<p>তিনি আরও বলেন, নগরবাসীর স্বাস্থ্য সুরক্ষা, জলাবদ্ধতা নিরসন এবং পরিবেশের ভারসাম্য রক্ষায় এ ধরনের উদ্যোগ ধারাবাহিকভাবে চালিয়ে যাওয়া হবে।</p>

<p>তিনি জানান, &lsquo;পরিচ্ছন্নতার মাস&rsquo; উপলক্ষে নগরীর বিভিন্ন গুরুত্বপূর্ণ স্থানে খাল-নালা পরিষ্কার, ড্রেনেজ ব্যবস্থার উন্নয়ন, বর্জ্য অপসারণ কার্যক্রম জোরদার, সচেতনতামূলক প্রচারাভিযান এবং ব্যাপক বৃক্ষরোপণ কর্মসূচি বাস্তবায়ন করা হবে। এ কার্যক্রমে সিটি কর্পোরেশনের সংশ্লিষ্ট বিভাগসমূহ সমন্বিতভাবে কাজ করবে।</p>

<p>এ-সময় উপস্থিত ছিলেন সিটি কর্পোরেশনের ঊর্ধ্বতন কর্মকর্তা, স্থানীয় জনপ্রতিনিধি ও বিভিন্ন শ্রেণি-পেশার মানুষ। তারা এই উদ্যোগকে সময়োপযোগী ও প্রয়োজনীয় হিসেবে উল্লেখ করে নগরবাসীকেও এতে সম্পৃক্ত হওয়ার আহ্বান জানান।</p>

<p>সচেতন মহলের মতে, এ ধরনের উদ্যোগ বাস্তবায়িত হলে বরিশাল নগরীর পরিবেশগত মান উন্নত হওয়ার পাশাপাশি নাগরিক জীবন হবে আরও স্বাস্থ্যকর, নিরাপদ ও স্বস্তিদায়ক।</p>

<p><br />
&nbsp;</p>