<p>ত্রয়োদশ জাতীয় সংসদ নির্বাচন ও গণভোটের উৎসবে সামিল হয়েছেন দেশের বরেণ্য সংগীতশিল্পী মাহফুজ আনাম জেমস।</p>

<p>বৃহস্পতিবার (১২ ফেব্রুয়ারি) বিকেল সাড়ে তিনটায় রাজধানীর&nbsp;ডিওএইচএস এলাকার বারিধারা স্কলার স্কুল অ্যান্ড কলেজে ভোট দেন তিনি।</p>

<p>ভোট দেওয়ার পর প্রতিক্রিয়ায় জেমস বলেন, &lsquo;সুন্দর গণতান্ত্রিক প্রক্রিয়াই দেশ। সামনে যে আসবে, এ ধারা যেন অব্যাহত থাকে। দেশে যেন শান্তি আসে, দেশের মানুষ যেন ভালো থাকে।&rsquo;</p>

<p>নির্বাচনের পরিবেশ ও ব্যবস্থা নিয়ে অন্তর্বর্তী সরকারকে ধন্যবাদ জানিয়ে জেমস বলেন, &lsquo;খুবই স্মুথ সব। এলাম, স্লিপ নিলাম, ভোট দিলাম, সুন্দর। কোনো ঝামেলা নেই। বর্তমান অন্তর্বর্তী সরকারকে এর জন্য ধন্যবাদ।&rsquo;</p>

<p>ভোট দেওয়ার পর ব্যান্ডের অন্য সদস্যদেরও ভোট দেওয়ার আহ্বান জানান জেমস। ফোনকলে অনেক সদস্যকে নিজের ভোট দেওয়ার খবর দিয়ে বাকিদের খোঁজও নিয়েছেন তিনি।</p>

<p>জেমস ভোটকেন্দ্রে প্রবেশ করলে ভক্তরা তাকে ঘিরে ধরেন। ভোটার থেকে নির্বাচনের দায়িত্বে থাকা বিভিন্ন বাহিনীর সদস্য ও কর্মকর্তাদের সেলফির আবদার মিটিয়েছেন তিনি।</p>