<p>গাজীপুরের কালিয়াকৈর উপজেলার সফিপুর আনসার একাডেমি সংলগ্ন মহাসড়কের পাশ থেকে এক অজ্ঞাত যুবকের মরদেহ উদ্ধার করেছে পুলিশ।</p>

<p>বৃহস্পতিবার (১৬ এপ্রিল) সকালে স্থানীয়রা রাস্তার পাশে মরদেহটি পড়ে থাকতে দেখে কালিয়াকৈর থানা পুলিশকে খবর দেয়। পরে পুলিশ ও আনসার সদস্যরা ঘটনাস্থলে পৌঁছে মরদেহটি উদ্ধার করে।</p>

<p>পুলিশ জানায়, নিহত যুবকের পরনে কালো রঙের শার্ট ও পায়জামা ছিল। তবে এখনো তার পরিচয় শনাক্ত করা সম্ভব হয়নি।</p>

<p>মৃত্যুর সঠিক কারণ নির্ণয়ে মরদেহটি ময়নাতদন্তের জন্য শহীদ তাজউদ্দীন আহমেদ মেডিকেল কলেজ হাসপাতালে পাঠানোর প্রস্তুতি চলছে।</p>

<p>কালিয়াকৈর থানার ভারপ্রাপ্ত কর্মকর্তা (ওসি) শহিদুল ইসলাম বিষয়টি নিশ্চিত করে জানান, মরদেহটির পরিচয় শনাক্ত এবং মৃত্যুর কারণ উদঘাটনে পুলিশ কাজ করছে। এ ঘটনায় আইনগত প্রক্রিয়া চলমান রয়েছে।<br />
&nbsp;</p>