<p>সুনামগঞ্জের দিরাই উপজেলায় ফ্যামিলি কার্ড বিতরণ অনুষ্ঠানে প্রধান অতিথির বক্তব্যে বস্ত্র ও পাট এবং শিল্প ও বাণিজ্যমন্ত্রী খন্দকার আব্দুল মুক্তাদির বলেছেন, &ldquo;বিগত আওয়ামী লীগ সরকারের দীর্ঘ শাসনামলে দেশে বিনিয়োগে এক ধরনের বন্ধ্যাত্ব বিরাজ করছিল।</p>

<p>আর বিনিয়োগ না হলে কর্মসংস্থান সৃষ্টি হয় না, যার সরাসরি প্রভাব পড়ে মানুষের ক্রয়ক্ষমতার ওপর এবং দারিদ্র্য বৃদ্ধি পায়। বর্তমান সরকার একটি বিনিয়োগবান্ধব পরিবেশ তৈরির লক্ষ্যে নিরলসভাবে কাজ করে যাচ্ছে।&rdquo;</p>

<p>মঙ্গলবার দুপুরে সুনামগঞ্জের দিরাই উপজেলার কুলঞ্জ ইউনিয়নের উত্তর সূরিয়ারপাড় গ্রামে বীর মুক্তিযোদ্ধা আব্দুর রউফ নিম্ন মাধ্যমিক বিদ্যালয় মাঠে আয়োজিত এক অনুষ্ঠানে তিনি এসব কথা বলেন। অনুষ্ঠানে ওই ইউনিয়নের ৬ নম্বর ওয়ার্ডের আকিল শাহ, রাধানগর ও উত্তর সূরিয়ারপাড় গ্রামের মোট ৬৯৭ জন নারীর মধ্যে ফ্যামিলি কার্ড বিতরণ কার্যক্রমের আনুষ্ঠানিক উদ্বোধন করা হয়।</p>

<p>মধ্যপ্রাচ্যের চলমান উত্তেজনা নিয়ে মন্ত্রী বলেন, &ldquo;ইরান-ইসরায়েল যুদ্ধের প্রভাবে বিশ্ব বাণিজ্যে কিছু নেতিবাচক প্রভাব পড়া স্বাভাবিক। বিশেষ করে সাগরপথ যদি দীর্ঘসময় বন্ধ থাকে, তবে নৌপথে পণ্য পরিবহনের খরচ বাড়বে। তবে বাংলাদেশের সাধারণ মানুষের উদ্বেগের কারণ নেই; এই মুহূর্তে দেশে কোনো ধরনের দ্রব্যমূল্য বাড়ার শঙ্কা নেই।&rdquo;</p>

<p>ফ্যামিলি কার্ড বিতরণকে বর্তমান সরকারের একটি মাইলফলক হিসেবে উল্লেখ করে বাণিজ্যমন্ত্রী বলেন, &ldquo;ফ্যামিলি কার্ড ছিল বিএনপি ও বর্তমান প্রধানমন্ত্রী তারেক রহমানের অন্যতম প্রধান অঙ্গীকার। তিনি এ ব্যাপারে অত্যন্ত আন্তরিক। সরকার গঠনের মাত্র ২১ দিনের মাথায় দেশের ১০টি প্রত্যন্ত অঞ্চলে এই কার্ড পৌঁছে দিয়ে তিনি প্রমাণ করেছেন যে, নির্বাচনী অঙ্গীকার পূরণে তিনি কতটা দৃঢ়প্রতিজ্ঞ। আমরা সাধারণ মানুষের মুখে হাসি দেখতে চাই এবং তাদের স্বচ্ছলতা নিশ্চিত করতে চাই।&rdquo;</p>

<p>সুনামগঞ্জের জেলা প্রশাসক মোহাম্মদ ইলিয়াস মিয়ার সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন সুনামগঞ্জ-২ আসনের সংসদ সদস্য নাছির উদ্দিন চৌধুরী, সুনামগঞ্জ-৫ আসনের সংসদ সদস্য কলিম উদ্দিন আহমদ মিলন, সুনামগঞ্জ-৩ আসনের সংসদ সদস্য মোহাম্মদ কয়ছর আহমদ, সুনামগঞ্জ-১ আসনের সংসদ সদস্য কামরুজ্জামান কামরুল, সমাজসেবা অধিদপ্তরের বিভাগীয় পরিচালক মো. শহীদুল ইসলাম, উপজেলা নির্বাহী অফিসার সনজীব সরকারসহ অন্যান্য অতিথিরা।</p>

<p>বক্তারা সরকারের এই জনকল্যাণমূলক উদ্যোগের প্রশংসা করেন এবং তৃণমূল পর্যায়ে এর সুফল পৌঁছে দেওয়ার আশ্বাস দেন। অনুষ্ঠান শেষে স্থানীয় নারীদের হাতে ফ্যামিলি কার্ড তুলে দিয়ে কার্যক্রমের শুভ সূচনা করেন মন্ত্রী।</p>