<p>বরগুনার আমতলী উপজেলায় আসন্ন ত্রয়োদশ জাতীয় সংসদ নির্বাচনকে সামনে রেখে গণভোট বিষয়ে ব্যাপক প্রচারণা চালিয়েছে উপজেলা প্রশাসন।</p>

<p>উপজেলার ছয় শতাধিক জামে মসজিদে শুক্রবার (১৬ জানুয়ারি) জুমার নামাজের খুতবার আগে এই প্রচারণা পরিচালনা করা হয়। এতে অন্তত এক লাখ ২০ হাজার মুসল্লির কাছে গণভোট সংক্রান্ত বার্তা পৌঁছে দেওয়া সম্ভব হয়েছে বলে জানিয়েছে প্রশাসন।</p>

<p>উপজেলা প্রশাসন সূত্রে জানা গেছে, নির্বাচন কমিশনের উদ্যোগে আগামী ১২ ফেব্রুয়ারি ত্রয়োদশ জাতীয় সংসদ নির্বাচনের পাশাপাশি গণভোট অনুষ্ঠিত হতে যাচ্ছে। গণভোট সম্পর্কে সাধারণ মানুষের মধ্যে সচেতনতা তৈরি এবং অংশগ্রহণ নিশ্চিত করতে আমতলী উপজেলা নির্বাহী অফিসার মুহাম্মদ জাফর আরিফ চৌধুরীর নির্দেশনায় এই ব্যতিক্রমী উদ্যোগ গ্রহণ করা হয়। এর অংশ হিসেবে শুক্রবার উপজেলার সবকটি জামে মসজিদে একযোগে খুতবার আগে গণভোটের গুরুত্ব তুলে ধরে সংক্ষিপ্ত আলোচনা করা হয়।</p>

<p>শুক্রবার দুপুরে আমতলী কেন্দ্রীয় জামে মসজিদে আনুষ্ঠানিকভাবে গণভোট প্রচারণার উদ্বোধন করেন উপজেলা নির্বাহী অফিসার মুহাম্মদ জাফর আরিফ চৌধুরী। এ সময় উপস্থিত ছিলেন উপজেলা সহকারী কমিশনার (ভূমি) মো. আশরাফুল ইসলাম, উপজেলা সমাজসেবা কর্মকর্তা মঞ্জুরুল হক কাওসার, আমতলী থানার ভারপ্রাপ্ত কর্মকর্তা মোহাম্মদ জাহাঙ্গির হোসেনসহ প্রশাসনের ঊর্ধ্বতন কর্মকর্তারা।</p>

<p>প্রশাসন জানায়, উপজেলার শহর ও গ্রামাঞ্চলের প্রান্তিক জনগোষ্ঠীর বড় একটি অংশ নিয়মিত জুমার নামাজে অংশগ্রহণ করে। সেই বিষয়টি বিবেচনায় নিয়ে ধর্মীয় পরিবেশের মধ্যে সহজ ও গ্রহণযোগ্যভাবে গণভোটের বার্তা পৌঁছে দিতেই মসজিদভিত্তিক এই প্রচারণা কর্মসূচি হাতে নেওয়া হয়। ইসলামিক ফাউন্ডেশনের তত্ত্বাবধানে মসজিদের ইমাম ও খতিবরা নিরপেক্ষভাবে গণভোটের উদ্দেশ্য, পদ্ধতি ও গুরুত্ব মুসল্লিদের সামনে তুলে ধরেন।<br />
আমতলী উপজেলার ইসলামিক ফাউন্ডেশনের সুপারভাইজার হাফেজ মাওলানা মো. আমিনুল ইসলাম বলেন, উপজেলা নির্বাহী অফিসার মুহাম্মদ জাফর আরিফ চৌধুরী ও ইসলামিক ফাউন্ডেশন বরগুনার উপ-পরিচালক মো. সফিকুল ইসলামের নির্দেশনায় এই কার্যক্রম বাস্তবায়ন করা হয়েছে। তিনি জানান, শুক্রবার একদিনেই উপজেলার ৬ শতাধিক জামে মসজিদে এই প্রচারণা পরিচালিত হয়েছে, যার মাধ্যমে অন্তত এক লাখ ২০ হাজার মানুষের কাছে গণভোটের বার্তা পৌঁছেছে।</p>

<p>উপজেলা প্রশাসন সূত্র জানায়, মসজিদ ছাড়াও হাট-বাজার, শিক্ষা প্রতিষ্ঠান ও জনসমাগমস্থলে লিফলেট বিতরণ ও মাইকিংয়ের মাধ্যমে গণভোটের প্রচারণা চালানোর পরিকল্পনা রয়েছে। প্রশাসনের আশা, এসব উদ্যোগের মাধ্যমে ভোটার উপস্থিতি ও গণভোটে অংশগ্রহণ আরও বাড়বে।</p>

<p><br />
কাওছার/ন্যাশনাল/এদিন</p>