<p>শিল্প, বস্ত্র ও পাটমন্ত্রী খন্দকার আব্দুল মুক্তাদির বলেছেন, বিদ্যুৎ উৎপাদনের পরই ব্যক্তিখাতের শিল্প কারখানায় সরবরাহ করা হয়। তাই জ্বালানির কারণে উৎপাদন ব্যাহত হয়ে রপ্তানি কমেছে&mdash;বিষয়টি এমন নয়। বরং বৈশ্বিক মন্দা রপ্তানি কমার বড় নিয়ামক হিসেবে কাজ করছে।</p>

<p>শনিবার (২৫ এপ্রিল) বেলা ১১টায় নারায়ণগঞ্জের সিদ্ধিরগঞ্জ &nbsp;গোদনাইলে চিত্তরঞ্জন কটন মিলের জায়গায় গড়ে ওঠা নিট শিল্পপল্লী পরিদর্শন শেষে সাংবাদিকদের এক প্রশ্নের জবাবে তিনি এসব কথা বলেন।</p>

<p>এসময় মন্ত্রী নতুন বিনিয়োগকারীদের ফুয়েল ইনটেনসিভ কারখানার পরিবর্তে লেস ফুয়েল ইনটেনসিভ কারখানা গড়ে তোলার আহ্বান জানান।</p>

<p>জ্বালানির দাম বৃদ্ধির কারণে বাসভাড়া ও নিত্যপণ্যের দাম নাটকীয়ভাবে বাড়ার সুযোগ নেই উল্লেখ করে তিনি বলেন, এ ক্ষেত্রে সংশ্লিষ্টদের নজরদারি বাড়াতে হবে।</p>

<p>পরিদর্শনকালে উপস্থিত ছিলেন প্রতিমন্ত্রী মো. শরীফুল আলম, বিটিএমসির চেয়ারম্যান ব্রিগেডিয়ার জেনারেল এসএম জাহিদ হাসান, প্রকল্প পরিচালক (পিপিপি) কাজী ফিরোজ হোসেন, উপ-প্রধান হিসাব রক্ষক রফিকুল ইসলাম, জেলা প্রশাসক মো. রায়হান কবির, অতিরিক্ত পুলিশ সুপার (প্রশাসন ও অর্থ) তাসমিন আক্তার, অতিরিক্ত পুলিশ সুপার (ক-সার্কেল) হাসিনুজ্জামান, সদর উপজেলা নির্বাহী কর্মকর্তা এসএম ফয়েজউদ্দিন, বর্ণালী কালেকশন লিমিটেডের ব্যবস্থাপনা পরিচালক আমিনুর রহমান সাব্বিরসহ সংশ্লিষ্টরা।</p>

<p>এসময় মন্ত্রী ও প্রতিমন্ত্রী টেক্সটাইল শিল্পপল্লীর বর্ণালী কালেকশন লিমিটেড নামের একটি পোশাক কারখানা পরিদর্শন করেন। পরে তারা শিল্পপল্লীর অন্যান্য প্লটও ঘুরে দেখেন।</p>