<p>দীর্ঘদিন পর জনপ্রিয় ধারাবাহিক &lsquo;ব্যাচেলর পয়েন্ট&rsquo;-এ ফিরছেন অভিনেতা শামীম হাসান সরকার। &lsquo;আরেফিন&rsquo; চরিত্রে তার এই প্রত্যাবর্তন ঘিরে ভক্তদের মধ্যে তৈরি হয়েছে নতুন উচ্ছ্বাস। আসছে ঈদ উপলক্ষে প্রকাশ পেতে যাচ্ছে &lsquo;ব্যাচেলর পয়েন্ট&rsquo; সিজন ৫-এর নতুন ৮টি পর্ব, যেখানে আবারও দেখা যাবে পুরোনো গ্যাংয়ের এই প্রিয় সদস্যকে।</p>

<p>বৃহস্পতিবার (১২ মার্চ) রাজধানীর একটি পাঁচ তারকা হোটেলে আয়োজিত সংবাদ সম্মেলনে জানানো হয়, ঈদ স্পেশাল হিসেবে &lsquo;ব্যাচেলর পয়েন্ট&rsquo; সিজন ৫-এর চ্যাপ্টার&ndash;১০ প্রকাশ করা হবে। এতে থাকছে নতুন ৮টি পর্ব (৭৩&ndash;৮০), যা এক্সক্লুসিভভাবে মুক্তি পাবে বঙ্গ অ্যাপে।</p>

<p>পরিচালক কাজল আরেফিন অমি বলেন, আরেফিনকে ছাড়া &lsquo;ব্যাচেলর পয়েন্ট&rsquo;র অরিজিনাল গ্যাং অসম্পূর্ণ। দীর্ঘদিনের অভিমান ও দূরত্ব কাটিয়ে নেহালের উদ্যোগেই আবারও ফ্ল্যাটে ফিরছে আরেফিন। কাবিলা, পাশা, হাবু, নেহাল ও আরেফিন-এই পাঁচ বন্ধুকে অনেকদিন পর একসঙ্গে পর্দায় দেখার অভিজ্ঞতা শুটিংয়ের সময় পুরো টিমকেই আবেগাপ্লুত করেছে।</p>

<p>তিনি আরও জানান, &lsquo;ব্যাচেলর পয়েন্ট&rsquo; সিজন ৫-এর বড় প্রজেক্ট নিয়ে ব্যস্ত থাকায় এই ঈদে তার অন্য কোনো কাজ আসছে না। তাই দর্শকদের জন্য বিশেষ যত্ন নিয়ে ঈদ স্পেশাল চ্যাপ্টারটি তৈরি করা হয়েছে।</p>

<p>বঙ্গের চিফ অব কন্টেন্ট মুশফিকুর রহমান বলেন, দর্শকদের ভালোবাসা ও গ্রহণযোগ্যতার কারণেই &lsquo;ব্যাচেলর পয়েন্ট&rsquo; আজ একটি বিশেষ জায়গা তৈরি করেছে। গত ৯ মাসে সিজন ৫-এর ৭২টি পর্ব প্রকাশের পর এবার ঈদের আনন্দ বাড়াতে নতুন চ্যাপ্টার&ndash;১০ প্রকাশ করা হচ্ছে।</p>

<p>কাজল আরেফিন অমির পরিচালনা ও চিত্রনাট্যে নির্মিত এই সিজনে মারজুক রাসেল, জিয়াউল হক পলাশ, তৌসিফ মাহবুব ও চাষী আলমের পাশাপাশি আবারও যুক্ত হয়েছেন শামীম হাসান সরকার। এছাড়া স্পর্শিয়া, লামিয়া লামসহ আরও পরিচিত মুখ থাকছেন নতুন পর্বগুলোতে।</p>

<p>দীর্ঘদিন পর আরেফিনের ফিরে আসা ব্যাচেলরদের ফ্ল্যাটে কী নতুন সমীকরণ তৈরি করবে এবং কাবিলা-পাশাদের সঙ্গে তার পুরোনো রসায়ন কোন দিকে মোড় নেবে-তা দেখার অপেক্ষায় দর্শকরা।</p>