<p>শরীরের ভেতরের সুস্থতার প্রভাব শুধু মুখে নয়, অনেক সময় নখেও স্পষ্টভাবে ধরা পড়ে এমনটাই জানিয়েছেন ডায়াবেটিস বিশেষজ্ঞ চিকিৎসক প্রকাশ মূর্তি। তাঁর মতে, নখ কালচে হয়ে যাওয়া বা সহজে ভেঙে পড়া কেবল সৌন্দর্যগত সমস্যা নয়; এর পেছনে থাকতে পারে গুরুত্বপূর্ণ শারীরিক সংকেত।</p>

<p>চিকিৎসক জানান, শরীরে আয়রন, বায়োটিন, ভিটামিন বি১২ ও ভিটামিন ডি-এর ঘাটতি হলে নখ দুর্বল, ভঙ্গুর ও কালচে হয়ে যেতে পারে। বিশেষ করে যাঁরা নিয়মিত পানি নিয়ে কাজ করেন যেমন বাসন মাজা বা কাপড় কাচা তাঁদের মধ্যে এ সমস্যা তুলনামূলক বেশি দেখা যায়।</p>

<p>এ ছাড়া নখের এই পরিবর্তনের আরেকটি বড় কারণ হতে পারে ছত্রাক সংক্রমণ। অনাইকোমাইকোসিস নামের এক ধরনের ফাঙ্গাল সংক্রমণে নখ কালো হয়ে যায়, অস্বাভাবিক আকার নেয় এবং ভেঙে পড়তে শুরু করে। এ ধরনের সংক্রমণ শনাক্ত করতে অনেক সময় &lsquo;কেওএইচ মাউন্ট&rsquo; নামের একটি সাধারণ পরীক্ষার প্রয়োজন হয়। সংক্রমণ ধরা পড়লে চিকিৎসকের পরামর্শ অনুযায়ী অ্যান্টি-ফাঙ্গাল ওষুধ ও ক্রিম ব্যবহারে সমস্যার সমাধান সম্ভব বলে জানান তিনি।</p>

<p>নখ সুস্থ রাখতে চিকিৎসক প্রকাশ মূর্তি কিছু পরামর্শও দিয়েছেন। বিশেষ করে ডায়াবেটিক রোগীদের নিয়মিত ভিটামিন বি১২, বায়োটিন ও আয়রনসমৃদ্ধ খাবার খাওয়ার ওপর গুরুত্ব দিয়েছেন তিনি। খাদ্যতালিকায় ডিম, দুধ, মাছ, মাংস, সজনে পাতা, পালং শাক, খাসির কলিজা, কুমড়ার বীজ, চিয়া সিড, হালিম সিড, তিল, বাজরা, জোয়ার, মসুর ডাল, ফুলকপি, ব্রকলি, আমলকি, সবুজ মটর, কাজু, চিনাবাদাম, লাউ, করলা ও মেথি রাখার পরামর্শ দিয়েছেন এই বিশেষজ্ঞ।</p>

<p>পাশাপাশি প্রতিদিন অন্তত ৩০ মিনিট রোদে হাঁটার কথা মনে করিয়ে দিয়ে তিনি বলেন, এতে ভিটামিন ডি-এর ঘাটতি কমে এবং নখসহ সার্বিক শারীরিক সুস্থতা বজায় রাখা সহজ হয়।</p>