<p>ত্রয়োদশ জাতীয় সংসদ নির্বাচনকে কেন্দ্র করে&nbsp;ইসলামী আন্দোলন বাংলাদেশের আমির সৈয়দ মুহাম্মাদ রেজাউল করীম বলেন, &lsquo;দুর্নীতিগ্রস্ত ব্যক্তিদের মাধ্যমে দেশ সুষ্ঠুভাবে পরিচালনা করা সম্ভব নয়।&rsquo;</p>

<p>সোমবার (২ ফেব্রুয়ারি) সকালে কুমিল্লার লাকসাম স্টেডিয়ামে আয়োজিত এক নির্বাচনি জনসভায় তিনি এই কথা বলেন।</p>

<p>রেজাউল করীম বলেন, &lsquo;স্বাধীনতার সময় মানুষের লক্ষ্য ছিল সাম্য, মানবিক মর্যাদা ও সামাজিক ন্যায়বিচার প্রতিষ্ঠা। কিন্তু স্বাধীনতার পর যারা রাষ্ট্র পরিচালনা করেছে, তারা দেশকে দুর্নীতির দিকে ঠেলে দিয়েছে। খুন, গুম ও ধর্ষণের মতো অপরাধ বেড়েছে, দেশের অর্থ বিদেশে পাচার হয়ে &lsquo;বেগমপাড়া&rsquo; গড়ে উঠেছে। এ অবস্থায় দুর্নীতিগ্রস্ত ব্যক্তিদের মাধ্যমে দেশ পরিচালনা করা যায় না।&rsquo;</p>

<p>ইসলামী আন্দোলনের প্রতীক হাতপাখা উল্লেখ করে তিনি বলেন, &lsquo;এটি শান্তির প্রতীক। ৫৪ বছরে দেশের রন্ধ্রে রন্ধ্রে দুর্নীতি ছড়িয়ে পড়েছে। মা যেন সন্তান না হারান, দেশের টাকা যেন বিদেশে পাচার না হয়&mdash;দুর্নীতিমুক্ত ও ইসলামী সমাজব্যবস্থা প্রতিষ্ঠার জন্য একটাই বাক্স আছে, সেটি ইসলামী আন্দোলন বাংলাদেশের বাক্স।&rsquo;</p>

<p>চরমোনাই পীর বলেন, &lsquo;চব্বিশের গণ&ndash;অভ্যুত্থানের পর ভালো নেতৃত্ব ও নীতির মাধ্যমে দেশকে সোনার দেশে রূপান্তরের প্রত্যাশা ছিল। কিন্তু সেই প্রত্যাশা পূরণ হয়নি।&rsquo;</p>

<p>জামায়াতের প্রসঙ্গ টেনে তিনি বলেন, &lsquo;জামায়াত নেতৃত্বাধীন জোটও অতীতে বিএনপির সঙ্গে ক্ষমতায় ছিল। তারা শরিয়াহ অনুযায়ী দেশ পরিচালনা করবে না বলে নিজেরাই পরিষ্কার করেছে।&rsquo;</p>

<p>জনসভায় সভাপতিত্ব করেন হাতপাখা প্রতীকের প্রার্থী সেলিম মাহমুদ। বক্তব্য দেন ইসলামী আলোচক হাবিবুর রহমান, ইসলামী ছাত্র আন্দোলন বাংলাদেশের কেন্দ্রীয় সহসভাপতি ইমরান হোসাইনসহ জেলা ও কেন্দ্রীয় পর্যায়ের নেতারা।</p>