<p>ইরানে চলমান নজিরবিহীন বিক্ষোভকে দেশটির জনগণের &zwnj;&zwnj;&lsquo;স্বাধীনতার সংগ্রাম&rsquo; বলে অভিহিত করে আন্দোলনকারীদের প্রতি সমর্থন জানিয়েছেন ইসরাইলের পররাষ্ট্রমন্ত্রী গিদিওন সার।&nbsp;</p>

<p>রোববার (১১ জানুয়ারি) ফরাসি বার্তা সংস্থা এএফপির এক প্রতিবেদনে এই তথ্য জানানো হয়েছে। এতে বলা হয়েছে, ইরানে গত কয়েক দিন ধরে টানা প্রাণঘাতী বিক্ষোভ চলছে।&nbsp;</p>

<p>শুরুতে জীবনযাত্রার ব্যয় বৃদ্ধির ক্ষোভ থেকে এই বিক্ষোভের সূচনা হলেও পরে দ্রুত তা ১৯৭৯ সালের বিপ্লবের পর থেকে দেশ শাসন করে আসা ধর্মতান্ত্রিক সরকারের বিরুদ্ধে বিস্তৃত আন্দোলনে রূপ নেয়।</p>

<p>সামাজিক যোগাযোগমাধ্যম এক্সে দেওয়া এক ভিডিওতে সার বলেছেন, &lsquo;আমরা ইরানি জনগণের স্বাধীনতা সংগ্রামে সমর্থন এবং তাদের সাফল্য কামনা করি। আমরা মনে করি তারা স্বাধীনতার যোগ্য... ইরানের জনগণের সঙ্গে আমাদের কোনো শত্রুতা নেই।&rsquo;</p>

<p>ইসরাইলি এই মন্ত্রী &nbsp;বলেন, &lsquo;আমাদের একটি বড় সমস্যা আছে&mdash;যা শুধু আমাদের সমস্যা নয়, এটি আঞ্চলিক ও আন্তর্জাতিক সমস্যা। আর সেটি হলো ইরানি শাসনব্যবস্থা; যা সন্ত্রাসবাদ ও চরমপন্থার এক নম্বর রপ্তানিকারক।&rsquo;</p>

<p>পৃথক এক বিবৃতিতে ইসরাইলের একজন সামরিক কর্মকর্তা বলেছেন, &lsquo;সেনাবাহিনী ইরানের পরিস্থিতির অগ্রগতি পর্যবেক্ষণ করছে। এই বিক্ষোভ ইরানের অভ্যন্তরীণ বিষয়। তা সত্ত্বেও, ইসরাইলি প্রতিরক্ষামন্ত্রী প্রতিরক্ষামূলক প্রস্তুতি নিচ্ছে এবং ধারাবাহিকভাবে নিজেদের সক্ষমতা ও অভিযানের প্রস্তুতি জোরদার করছে।&rsquo;</p>

<p>তিনি বলেন, &lsquo;প্রয়োজনে শক্ত হাতে জবাব দেওয়ার জন্য আমরা প্রস্তুত থাকব।&rsquo;</p>

<p>ইরান বারবার যুক্তরাষ্ট্র ও ইসরাইলের বিরুদ্ধে সহিংসতা উসকে দেওয়া এবং ইসলামি প্রজাতন্ত্রের জাতীয় ঐক্য দুর্বল করার চেষ্টা চালানোর অভিযোগ করেছে।&nbsp;</p>

<p>এর আগে রোববার ইরানের পার্লামেন্টের স্পিকার মোহাম্মদ বাঘের ঘালিবাফ আইনপ্রণেতাদের বলেন, &lsquo;যুক্তরাষ্ট্র ইরানে হামলা চালালে ইরান যুক্তরাষ্ট্রের সামরিক ও নৌ-পরিবহন লক্ষ্যবস্তুতে আঘাত হানবে।&rsquo;</p>

<p>রাষ্ট্রীয় টেলিভিশনে প্রচারিত বক্তব্যে ঘালিবাফ বলেন, &lsquo;যুক্তরাষ্ট্র যদি সামরিক হামলা চালায়, তাহলে দখলকৃত ভূখণ্ড এবং যুক্তরাষ্ট্রের সামরিক ও নৌ-পরিবহনের কেন্দ্রগুলো আমাদের বৈধ লক্ষ্যবস্তু হবে।&rsquo;</p>

<p>সূত্র: এএফপি।</p>