<p>বাংলাদেশ জামায়াতে ইসলামীর আমির ডা. শফিকুর রহমানের ভেরিফায়েড হ্যান্ডেল থেকে বিতর্কিত পোস্ট এবং তাকে ঘিরে বিএনপি ও জামায়াতের শীর্ষ নেতৃত্বের বাগযুদ্ধ কেবল একটি হ্যাকিংয়ের ঘটনা নয়, বরং এটি বাংলাদেশের ক্ষমতার রাজনীতিতে ডিজিটাল অস্ত্র ব্যবহারের এক নতুন ও বিপজ্জনক নজির। ডিজিটাল নিরাপত্তা ও রাজনৈতিক আদর্শের সংঘাত যখন রাজপথ থেকে ভার্চুয়াল জগতে আছড়ে পড়ে, তখন &lsquo;সাইবার হামলা&rsquo; আর &lsquo;রাজনৈতিক চাল&rsquo; এই দুইয়ের মধ্যবর্তী রেখাটি ক্রমেই অস্পষ্ট হয়ে ওঠে।</p>

<p>বিশেষজ্ঞদের মতে, টু-ফ্যাক্টর অথেনটিকেশন যুক্ত একটি ভেরিফায়েড অ্যাকাউন্ট হ্যাক করা যেমন কারিগরিভাবে চ্যালেঞ্জিং, তেমনি রাজনৈতিকভাবে এর প্রভাব সুদূরপ্রসারী। একদিকে বিএনপির সন্দেহ এই ঘটনাকে &lsquo;রাজনৈতিক নাটক&rsquo; হিসেবে চিত্রিত করছে, অন্যদিকে জামায়াতের পাল্টা আক্রমণ একে &lsquo;পরিকল্পিত ষড়যন্ত্র&rsquo; বলছে। এই ডিজিটাল দ্বৈরথ কি নিছকই কোনো সাইবার অপরাধীদের কাজ, নাকি আগামী নির্বাচনের আগে প্রতিপক্ষকে নৈতিকভাবে কোণঠাসা করার কোনো &lsquo;সুপরিকল্পিত নীলনকশা&rsquo;?&nbsp;দৈনিক এদিনের সঙ্গে বিশেষজ্ঞদের বিশ্লেষণমূলক আলাপে উঠে এসেছে ডিজিটাল যুদ্ধের নেপথ্য কারিগরি ও রাজনৈতিক সমীকরণ।</p>

<p><strong>বঙ্গভবন থেকে &lsquo;বিষাক্ত লিঙ্ক&rsquo;-এর দাবি ও সাইবার বিশেষজ্ঞদের বিশ্লেষণ</strong><br />
বঙ্গভবনের ইমেইল ডোমেইন ব্যবহার করে ফিশিং লিংক পাঠানোর অভিযোগে এক সরকারি কর্মকর্তার গ্রেফতার নিয়ে দানা বাঁধছে কারিগরি ও আইনি বিতর্ক।</p>

<p>সাইবার নিরাপত্তা বিশেষজ্ঞ&nbsp;তানভীর হাসান জোহা&nbsp;জানিয়েছেন, এই স্পর্শকাতর তদন্তে আইনি ও প্রযুক্তিগত প্রটোকল মানা হয়নি। এমনকি অন্তর্বর্তী সরকারের প্রধান উপদেষ্টার ডাক, টেলিযোগাযোগ ও তথ্যপ্রযুক্তিবিষয়ক বিশেষ সহকারী ফয়েজ আহমদ তৈয়্যবের বরাত দিয়ে তিনি নিশ্চিত করেছেন যে, পুলিশ বা ডিবি এই ঘটনার কারিগরি সত্যতা নিশ্চিত করতে&nbsp;আইসিটি মন্ত্রণালয় বা বিজিডি ই-গভ সার্ট (সিআইআরটি)-এর সাথে কোনো প্রকার আনুষ্ঠানিক যোগাযোগ করেনি। যা ডিজিটাল ফরেনসিকে বড় ফাঁক এবং হ্যাকিং রহস্য উদঘাটনে আস্থার সংকট তৈরি করেছে। এমনই মত সাইবার নিরাপত্তা ও ডিজিটাল ফরেনসিক বিশেষজ্ঞ তানভীর হাসান জোহার।&nbsp;</p>

<p><strong>গভীর কারিগরি বিশ্লেষণ</strong><br />
আইডি পুনরুদ্ধারের সময়ক্রম ও জটিল প্রক্রিয়া নিয়ে সাইবার বিশেষজ্ঞ জোহা উন্মোচন করলেন ডিজিটাল জালিয়াতির নেপথ্য সম্ভাব্য রহস্য, যা তদন্তের মোড় ঘুরিয়ে দিতে পারে।</p>

<p><strong>গভীর কারিগরি মারপ্যাঁচে অপরাধের ছক&nbsp;</strong><br />
বঙ্গভবনের মেইল থেকে জামায়াত আমিরের অ্যাকাউন্টে হানার ঘটনাটি কি নিছক সাইবার অপরাধ নাকি সুগভীর কোনো ডিজিটাল ষড়যন্ত্র? সাইবার নিরাপত্তা বিশেষজ্ঞ জোহার দাবি অনুযায়ী, উদ্ধারকৃত ইমেইলটি গত ডিসেম্বর মাসের। ফরেনসিক বিজ্ঞানের ভাষায় এই দীর্ঘ &lsquo;টাইমলাইন ডিসক্রিপেন্সি&rsquo; বা সময়ের অসংগতি এখন বড় প্রশ্নচিহ্নের মুখে। এটি কি কোনো গোপন &lsquo;ব্যাকডোর&rsquo; সংযোগের ফল- নাকি&nbsp; তদন্তকে ভিন্ন খাতে নিতে সুপরিকল্পিত জালিয়াতি? এই বৈজ্ঞানিক রহস্যের সমাধান ছাড়া পুরো তদন্তই এখন ভিত্তিহীন হওয়ার ঝুকিতে।&nbsp;</p>

<p><strong>ফরেনসিক বৈধতা</strong><br />
সাইবার বিশেষজ্ঞের মতে, &lsquo;স্যান্ডবক্স অ্যানালাইসিস&rsquo; বা &lsquo;রিভার্স ইঞ্জিনিয়ারিং&rsquo; ছাড়া ম্যালওয়্যারের অস্তিত্ব দাবি করা বৈজ্ঞানিকভাবে হাস্যকর। &lsquo;চেইন অফ কাস্টডি&rsquo; ও ফরেনসিক ল্যাবের চূড়ান্ত রিপোর্ট ছাড়াই তড়িঘড়ি গ্রেপ্তার কেবল আইনি প্রক্রিয়ার ত্রুটি নয়, বরং আসল দোষীকে খুঁজে পাওয়ার পথে এক চরম অন্তরায়।&nbsp;</p>

<p><strong>ফিশিং বনাম দাপ্তরিক যোগাযোগ</strong><br />
সাইবার জগতে &lsquo;ইমেইল স্পুফিং&rsquo; (অন্যের ইমেইল আইডি ব্যবহার করে মেইল পাঠানো) একটি সাধারণ ঘটনা। বঙ্গভবনের ইমেইল আইডি থেকে মেইল আসাই এটি প্রমাণ করে না যে সেটি ওই নির্দিষ্ট কম্পিউটার থেকেই পাঠানো হয়েছে।</p>

<p><strong>লগ ফাইল ও আইপি ট্র্যাক করার প্রয়োজনীয়তা</strong><br />
প্রযুক্তিগত প্রমাণের বদলে প্রশাসনিক তৎপরতাই কি মুখ্য? বিশেষজ্ঞ তানভীর হাসান জোহার মতে, ইমেইল হেডার বিশ্লেষণ ও সার্ভার লগ ছাড়া হ্যাকিংয়ের দায়ভার চাপানো প্রযুক্তিগত অপরিপক্কতা। মেইলটি &lsquo;অরিজিনেটিং আইপি&rsquo; নাকি &lsquo;স্পুফিং&rsquo; থেকে এসেছে, তা নিশ্চিত না করে কাউকে অভিযুক্ত করা ডিজিটাল ফরেনসিকের মূলনীতিকেই অগ্রাহ্য করার শামিল।</p>

<p><strong>জামায়াতের আইডির এক্সেস ও লগ-ইন হিস্ট্রি</strong><br />
আইডি হ্যাক হয়েছে কি না, তা বোঝার জন্য লগইন অ্যাক্টিভিটিস দেখা বাধ্যতামূলক। কোন কোন আইপি থেকে, কোন কোন ডিভাইস মডেল দিয়ে এবং কোন ভৌগোলিক অবস্থান থেকে আইডিতে ঢোকা হয়েছে, তার একটি তালিকা সংশ্লিষ্ট প্ল্যাটফর্ম থেকে সংগ্রহ করা ডিবির প্রাথমিক কাজ হওয়া উচিত ছিল বলে মত বিশেষজ্ঞদের।&nbsp;</p>

<p><strong>ভারতীয় ম্যালওয়্যার প্রসঙ্গ</strong><br />
কারিগরি বিশ্লেষণ ছাড়া কোনো ম্যালওয়্যারকে নির্দিষ্ট কোনো দেশের (যেমন- ভারত) বলে দেওয়াটা অপেশাদারিত্ব। ম্যালওয়্যারের সোর্স কোড বা সি-টু (C2) সার্ভার বিশ্লেষণ না করে একে &lsquo;ভারতীয় ম্যালওয়্যার&rsquo; বলাটা ফরেনসিক্যালি ভুল। জোহা বলেন, সাইবার দুনিয়ায় &lsquo;ফলস ফ্ল্যাগ&rsquo; (False Flag) অপারেশন খুব সাধারণ, যেখানে এক পক্ষ অন্য পক্ষের নাম ব্যবহার করে হামলা চালায়।</p>

<p><strong>&nbsp;একপাক্ষিক ডিভাইস জব্দ&nbsp;</strong><br />
একপাক্ষিক ডিভাইস জব্দ ডিজিটাল ফরেনসিকের নামে এক প্রকাশ্য প্রহসন। আক্রান্ত ও আক্রমণকারী উভয় প্রান্তের ডিজিটাল সংযোগ বিচ্ছিন্ন রেখে পরিচালিত এই তদন্ত কেবল আইনি বিচ্যুতি নয়, বরং ন্যায়বিচার রুদ্ধ করার অপকৌশল। প্রমাণের এমন পরিকল্পিত অসামঞ্জস্যতা তদন্তের গ্রহণযোগ্যতা নষ্ট করে পুরো বিচারিক প্রক্রিয়াকে রাজনৈতিক উদ্দেশ্য হাসিলের হাতিয়ারে পরিণত করার ঝুঁকি তৈরি করেছে। একটি কি পয়েন্ট বের করতে হবে।</p>

<p><strong>প্রযুক্তিবিদদের যৌক্তিক উদ্বেগ</strong><br />
তানভীর হাসান জোহার মতে, এই পুরো ঘটনাটি&nbsp;&ldquo;প্রসিডিউরাল এরর&rdquo; বা পদ্ধতিগত ত্রুটির একটি বড় উদাহরণ হতে পারে। বঙ্গভবনের মতো স্পর্শকাতর ডোমেইন থেকে ইমেইল যাওয়ার কোনো ফরেনসিক লগ বা ট্রাফিক রিপোর্ট না থাকা সত্ত্বেও একজন কর্মকর্তাকে গ্রেফতার করা শুধু উদ্বেগজনকই নয়, বরং এটি প্রমাণ করে যে তদন্তে&nbsp;&lsquo;টেকনিক্যাল এভিডেন্স&rsquo;-এর চেয়ে&nbsp;&lsquo;পারসেপশন&rsquo;&nbsp;বা ধারণাকে বেশি গুরুত্ব দেওয়া হয়েছে।</p>

<p><strong>আইনি ও কারিগরি মানদণ্ড</strong><br />
আইন বিশেষজ্ঞ মনজিল মোরসেদ ও প্রযুক্তিবিদদের মতে, ফরেনসিক রিপোর্ট ও &lsquo;কমান্ড অ্যান্ড কন্ট্রোল&rsquo; (সি-টু) সেন্টারের সাথে যোগাযোগের অকাট্য প্রমাণ ছাড়া কেবল সন্দেহের ভিত্তিতে গ্রেপ্তার প্রকৃত অপরাধীকে আড়াল করার সুযোগ করে দিতে পারে। এখানে রাজনৈতিক বিবৃতির চেয়ে আইপি লগ ও ডিভাইস ট্র্যাকিংয়ের মতো ডিজিটাল এভিডেন্সই সত্য উন্মোচনের প্রধান অস্ত্র। বিশেষ করে, অভিযুক্ত ব্যক্তি রাষ্ট্রপতির কার্যালয়ের সাথে সম্পৃক্ত হওয়ায় বিষয়টি &lsquo;রাষ্ট্রীয় কর্মচারী বিধিমালা&rsquo; লঙ্ঘন এবং জাতীয় নিরাপত্তার এক স্পর্শকাতর আইনি বিতর্ককে উসকে দিয়েছে। ম্যালওয়্যার বা র&zwnj;্যাট ব্যবহারের কারিগরি সত্যতা নিশ্চিত না করে নেওয়া যেকোনো প্রশাসনিক পদক্ষেপ বৈজ্ঞানিক যুক্তিতে দুর্বল হতে পারে।&nbsp;</p>

<p><strong>তদন্তের নাটকীয় মোড়</strong><br />
বঙ্গভবনের আইটি কক্ষ থেকে জামায়াত আমিরের &lsquo;এক্স&rsquo; হ্যান্ডেলের দূরত্ব যতটা যোজন যোজন, অভিযোগটা ততটাই বিস্ফোরক। হ্যাকিংয়ের অভিযোগে গ্রেপ্তার বঙ্গভবন কর্মকর্তা ছরওয়ারে আলম আদালতের মাধ্যমে জামিন পেলেও মুক্তি মেলেনি সন্দেহের আবর্ত থেকে। ডিবি সাফ জানিয়ে দিয়েছে, অভিযুক্তের ল্যাপটপ আর মোবাইলের ফরেনসিক রিপোর্টই এখন নির্ধারণ করবে এটি কি কেবলই একটি সাইবার অপরাধ, নাকি রাজনৈতিক নীলনকশা।</p>