<p>গাজীপুরের কালীগঞ্জে মাদকবিরোধী অবস্থান নেওয়াকে কেন্দ্র করে এক পরিবারের ওপর সশস্ত্র হামলার অভিযোগ উঠেছে স্থানীয় কয়েকজনের বিরুদ্ধে। এতে নারীসহ একই পরিবারের অন্তত চারজন আহত হয়েছেন।</p>

<p>এ ঘটনায় ভুক্তভোগী মো. ওসমান বাদী হয়ে শনিবার (২৫ এপ্রিল) কালীগঞ্জ থানায় একটি অভিযোগ দায়ের করেন। রোববার (২৬ এপ্রিল) সকালে অভিযোগের বিষয়টি নিশ্চিত করেছেন কালীগঞ্জ থানার অফিসার ইনচার্জ মো. জাকির হোসেন।</p>

<p>অভিযোগ সূত্রে জানা যায়, উপজেলার মুনশুরপুর গ্রামের বাসিন্দা ওসমানের প্রতিবেশী সিরাজ মিয়া, তার ছেলে সবুজ মিয়া, ভাই আক্তার হোসেন এবং স্বজন হালিমসহ কয়েকজনের বিরুদ্ধে দীর্ঘদিন ধরে মাদকসেবন ও কেনাবেচার অভিযোগ করে আসছিলেন। গত ২৩ এপ্রিল এলাকায় অনুষ্ঠিত এক মাদকবিরোধী সমাবেশে তিনি প্রকাশ্যে ওই ব্যক্তিদের নাম উল্লেখ করেন। এর জেরে অভিযুক্তরা তার ও তার পরিবারের ওপর ক্ষিপ্ত হয়ে ওঠে এবং বিভিন্ন সময় প্রাণনাশের হুমকি দিতে থাকে।</p>

<p>এরই ধারাবাহিকতায় ২৪ এপ্রিল রাত আনুমানিক সাড়ে ৮টার দিকে অভিযুক্তরা দেশীয় অস্ত্রসহ ৪-৫ জন অজ্ঞাত সহযোগী নিয়ে ওসমানের বাড়িতে প্রবেশ করে। তারা অকথ্য ভাষায় গালিগালাজ শুরু করলে পরিবারের সদস্যরা প্রতিবাদ জানায়। এ সময় হামলাকারীরা ওসমানের মা মোসা. তাহমিনা বেগমকে এলোপাতাড়ি মারধর করে এবং ধারালো অস্ত্রের হাতল দিয়ে মাথায় আঘাত করলে তিনি গুরুতর আহত হন।</p>

<p>পরবর্তীতে তাকে উদ্ধার করতে গেলে ওসমানের পিতা মো. সামাদকে লোহার পাইপ ও লাঠি দিয়ে মারধর করা হয়। একই ঘটনায় ওসমানের চাচা মো. আলামিনকেও কিল-ঘুষি ও লাঠি দিয়ে আঘাত করা হয়। আহতদের শরীরের বিভিন্ন স্থানে গুরুতর জখম ও ফোলা আঘাতের চিহ্ন রয়েছে বলে অভিযোগে উল্লেখ করা হয়েছে।</p>

<p>পরিবারের চিৎকারে আশপাশের লোকজন এগিয়ে এলে হামলাকারীরা পালিয়ে যায়। যাওয়ার সময় তারা পুনরায় প্রাণনাশের হুমকি দেয় বলে জানা গেছে।</p>

<p>ভুক্তভোগী পরিবার জানায়, অভিযুক্তরা এলাকায় চিহ্নিত মাদক ব্যবসায়ী ও সন্ত্রাসী হিসেবে পরিচিত। তাদের ভয়ে বর্তমানে পরিবারটি চরম আতঙ্কের মধ্যে দিন কাটাচ্ছে এবং যেকোনো সময় বড় ধরনের ক্ষতির আশঙ্কা করছে।</p>

<p>এ বিষয়ে কালীগঞ্জ থানার অফিসার ইনচার্জ মো. জাকির হোসেন বলেন, &ldquo;এ ঘটনায় অভিযোগ পেয়েছি। সুষ্ঠু তদন্ত সাপেক্ষে ঘটনার সঙ্গে জড়িতদের বিরুদ্ধে আইনগত ব্যবস্থা নেওয়া হবে।&rdquo;</p>