<p>সাতক্ষীরার শ্যামনগর উপজেলায় খোলপেটুয়া নদী থেকে অবৈধভাবে বালু উত্তোলনের অভিযোগে আক্তারুল গাজী(৩৩) নামের এক ব্যক্তিকে সাতদিনের কারাদন্ড দিয়েছে ভ্রাম্যমান আদালত। &nbsp;</p>

<p>এ সময় নৌযানের মালিক জামিরুল ইসলামকে ৫০ হাজার টাকা জরিমানা করার পাশাপাশি বালু উত্তোলনে ব্যবহ্নত পাইপসহ আনুষঙ্গিক সরঞ্জামাদি ধ্বংস করা হয়। &nbsp;এর আগে শুক্রবার(১মে) রাত ১টার দিকে শ্যামনগর থানার অফিসার ইনচার্জ খালেদুর রহমানের নেতৃত্বে পুলিশ উপজেলার বড়কুপট এলাকা থেকে উক্ত নৌযানটি আটক করে। &nbsp;</p>

<p>পরবর্তীতে খবর পেয়ে শনিবার (২মে) উপজেলা সহকারী কমিশনার ভূমি রাশেদ হোসাইন তাদের বিরুদ্ধে ভ্রাম্যমান আদালত পরিচালনা করেন। &nbsp;সাজাপ্রাপ্ত আক্তারুল গাজী খুলনার পাইকগাছার বারুলি গ্রামের জিল্লাপ গাজীর ছেলে।</p>

<p>স্থানীয়রা জানায় গত ৩০শে চৈত্র সাতক্ষীরাজেলার একমাত্র বালু মহলের ইজারার মেয়াদ শেষ হয়েছে। &nbsp;তারপরও আগের বছরের ইজারা গ্রহিতারা নিজস্ব লোকজন দিয়ে রাতের অন্ধকারে খোলপেটুয়া নদী থেকে কার্গোযোগে বালু লুট অব্যাহত রেখেছে। &nbsp;শুক্রবার রাতে খোলপেটুয়া নদীর বড়কুপট এলাকা থেকে বালু উত্তোলনের সময় পুলিশ তাদের আটক করেন। &nbsp;</p>

<p>উপজেলা সহকারী কমিশনার ভূমি রাশেদ হোসাইন বলেন অবৈধভাবে বালু উত্তোলনে জড়িত একজনকে সাতদিনের কারাদন্ড প্রদান করা হয়েছে। &nbsp;নৌযান মালিককে ৫০ হাজার টাকা জরিমানা করা হয়েছে। &nbsp;ইজারা না থাকায় এখন কেউ এমন কাজ করলে এবং ইজারা দেওয়া অংশের বাইরে থেকে বালু উত্তোলন করলে একই ধরনের ব্যবস্থা নেওয়া হবে। &nbsp;</p>

<p>&nbsp;</p>