<p>নতুন রাজনৈতিক প্ল্যাটফর্ম নেটওয়ার্ক ফর পিপলস (এনপিএ) আনুষ্ঠানিকভাবে আত্মপ্রকাশ করেছে। শুক্রবার (১৬ জানুয়ারি) বিকেলে রাজধানীর কেন্দ্রীয় শহীদ মিনার থেকে এ প্ল্যাটফর্মটির যাত্রা শুরু হওয়ার ঘোষণা দেওয়া হয়।</p>

<p>পাঁচটি মূলনীতি এবং সাতটি লক্ষ্য ও উদ্দেশ্যকে সামনে রেখে এনপিএ তাদের রাজনৈতিক কার্যক্রম শুরু করেছে। আত্মপ্রকাশ অনুষ্ঠানে প্ল্যাটফর্মটির অন্যতম উদ্যোক্তা ও ঢাকা বিশ্ববিদ্যালয়ের সাবেক শিক্ষার্থী মীর হুযাইফা আল মামদূহ জানান, এনপিএর একটি ১০১ সদস্যবিশিষ্ট কেন্দ্রীয় কাউন্সিল গঠন করা হবে। তিনি এ সময় ৯৯ জন সদস্যের নাম ঘোষণা করেন। বাকি সদস্যদের নাম পরামর্শের মাধ্যমে পরবর্তীতে প্রকাশ করা হবে বলেও জানান তিনি।</p>

<p>ঘোষিত কেন্দ্রীয় কাউন্সিলের সদস্যদের মধ্যে রয়েছেন জাতীয় নাগরিক পার্টি (এনসিপি) থেকে পদত্যাগকারী অনিক রায়, অলীক মৃ, তুহিন খান, ঢাকা বিশ্ববিদ্যালয় শাখা ছাত্র ইউনিয়নের (একাংশ) সভাপতি মেঘমল্লার বসু,&nbsp;বৈষম্যবিরোধী ছাত্র আন্দোলনের সাবেক সমন্বয়ক নাজিফা জান্নাত,&nbsp;অধিকার কর্মী ফেরদৌস আরা রুমি, তাসলিমা মিজিসহ আরও অনেকে।</p>

<p>অনুষ্ঠানে এনপিএর ঘোষণাপত্র পাঠ করেন ফেরদৌস আরা রুমি, তুহিন খান এবং নাজিফা জান্নাত। ঘোষণাপত্রে প্ল্যাটফর্মটির আদর্শিক ভিত্তি ও লক্ষ্য তুলে ধরা হয়।</p>

<p>এ সময় বক্তব্যে নাজিফা জান্নাত বলেন,&ldquo;পাঁচ মূলনীতির ওপর ভিত্তি করে এনপিএ তার কার্যক্রম পরিচালনা করবে। গণতন্ত্র, সাম্য, মানবিক মর্যাদা ও সামাজিক ন্যায়বিচার এবং প্রাণ-প্রকৃতি-পরিবেশ সুরক্ষাই আমাদের মূলমন্ত্র।&rdquo;</p>

<p>উল্লেখ্য, জুলাই গণ-অভ্যুত্থানের পর এ পর্যন্ত অন্তত ২৮টির বেশি রাজনৈতিক দল ও প্ল্যাটফর্ম আত্মপ্রকাশ করেছে, যার ধারাবাহিকতায় নতুন সংযোজন হলো নেটওয়ার্ক ফর পিপলস (এনপিএ)।</p>