<p>ডিজেল সংকট কাটিয়ে স্বস্তি ফিরেছে পিরোজপুরের নেছারাবাদ উপজেলার কৃষকদের মাঝে। কিছুদিন আগেও ডিজেল সংকটের কারণে ইরি-বোরো ধানক্ষেতে সেচ কার্যক্রম ব্যাহত হচ্ছিল। সময়মতো পানি না পাওয়ায় কয়েক হেক্টর জমির ধান নুইয়ে পড়ার পাশাপাশি চিটা হওয়ার আশঙ্কা দেখা দেয়, যা নিয়ে কৃষকদের মধ্যে উদ্বেগ সৃষ্টি হয়।</p>

<p>পরবর্তীতে বিষয়টি গণমাধ্যমে প্রকাশ পেলে উপজেলা প্রশাসন ও কৃষি বিভাগের উদ্যোগে দ্রুত পদক্ষেপ নেওয়া হয়। সংশ্লিষ্টদের তৎপরতায় বর্তমানে ডিজেল সরবরাহ স্বাভাবিক হয়েছে। ফলে কৃষকরা পুনরায় নিয়মিত সেচ দিতে পারছেন এবং ধানক্ষেতে প্রাণ ফিরেছে।</p>

<p>নেছারাবাদ উপজেলা নির্বাহী কর্মকর্তা অমিত দত্ত জানান, কৃষকদের চাহিদা অনুযায়ী ডিজেল সরবরাহ নিশ্চিত করা হয়েছে এবং বর্তমানে কোনো সংকট নেই। ভবিষ্যতেও এ সরবরাহ ব্যবস্থা অব্যাহত থাকবে বলে তিনি আশ্বস্ত করেন।</p>

<p>উপজেলা কৃষি কর্মকর্তা মাহফুজুর রহমান বলেন, &ldquo;কৃষক বাঁচলে দেশ বাঁচবে&mdash;এই লক্ষ্য নিয়েই আমরা কাজ করছি। বর্তমানে পর্যাপ্ত ডিজেল থাকায় সেচ কার্যক্রমে কোনো সমস্যা নেই। ধানের ফলনও ভালো হওয়ার আশা করছি।&rdquo;</p>

<p>উপজেলা কৃষি অফিস সূত্রে জানা গেছে, এ মৌসুমে নেছারাবাদে প্রায় ৫ হাজার ৬১০ হেক্টর জমিতে ইরি-বোরো ধানের আবাদ হয়েছে, যা ইতোমধ্যেই ভালো অবস্থায় রয়েছে।</p>

<p>স্থানীয় কৃষকরা জানান, অন্যান্য বছরের তুলনায় এ বছর ধানের ফলন ভালো হওয়ার সম্ভাবনা রয়েছে। ডিজেল সংকট কেটে যাওয়ায় তারা এখন অনেকটাই স্বস্তিতে আছেন।</p>

<p>কৃষি সংশ্লিষ্টরা আশা করছেন, অনুকূল আবহাওয়া ও বর্তমান পরিস্থিতি বজায় থাকলে চলতি মৌসুমে নেছারাবাদে বোরো ধানের বাম্পার ফলন হবে।</p>