<p>দেশের জ্বালানি সংকটের পেছনে সাবেক সরকারের ব্যর্থতাকেই দায়ী করেছেন তথ্য ও সম্প্রচার মন্ত্রী জহির উদ্দিন স্বপন। তিনি বলেন, মাটির নিচে পর্যাপ্ত গ্যাস মজুদ থাকা সত্ত্বেও তা উত্তোলনে উদ্যোগ না নেওয়ায় আজ দেশকে সংকটের মুখোমুখি হতে হচ্ছে।</p>

<p>সোমবার (২০ এপ্রিল) সকালে বরিশালের আগৈলঝাড়া উপজেলা স্বাস্থ্য কমপ্লেক্স মাঠে হাম ও রুবেলা টিকাদান কর্মসূচির উদ্বোধন অনুষ্ঠানে প্রধান অতিথির বক্তব্যে তিনি এসব কথা বলেন।</p>

<p>তথ্যমন্ত্রী বলেন, বর্তমান সরকার ভঙ্গুর স্বাস্থ্যব্যবস্থা ও দুর্বল অর্থনৈতিক বাস্তবতার মধ্য দিয়েই রাষ্ট্র সংস্কারের কাজ এগিয়ে নিচ্ছে। একটি শক্তিশালী রাষ্ট্র গড়তে সরকার প্রতিশ্রুতিবদ্ধ এবং ধাপে ধাপে সেই লক্ষ্যেই এগোচ্ছে।</p>

<p>জনস্বাস্থ্য প্রসঙ্গে তিনি বলেন, হাম ও রুবেলা প্রতিরোধযোগ্য রোগ হলেও দেশে একসময় এ রোগে বহু শিশুর মৃত্যু হয়েছে। প্রতিটি শিশুকে টিকার আওতায় আনতে সরকার নিরলসভাবে কাজ করছে। এ ক্ষেত্রে অভিভাবকদের সচেতনতা এবং স্বাস্থ্যকর্মীদের দায়িত্বশীলতা অত্যন্ত গুরুত্বপূর্ণ।</p>

<p>তিনি আরও বলেন, জ্বালানি সংকট মোকাবেলার পাশাপাশি জনস্বাস্থ্য সুরক্ষাকে সর্বোচ্চ গুরুত্ব দেওয়া হচ্ছে। একইসঙ্গে তথ্যপ্রবাহের এই সময়ে গুজব ও অপতথ্য প্রতিরোধে গণমাধ্যমকে দায়িত্বশীল ভূমিকা পালনের আহ্বান জানান তিনি।</p>

<p>বরিশাল বিভাগীয় স্বাস্থ্য অধিদপ্তরের পরিচালক ডা. শ্যামল কৃষ্ণ মণ্ডলের সভাপতিত্বে অনুষ্ঠানে বক্তব্য দেন জেলা প্রশাসক মো. খায়রুল আলম সুমন, পুলিশ সুপার এ জেড এম মোস্তাফিজুর রহমান, সিভিল সার্জন ডা. এস এম মঞ্জুরে এলাহী, আগৈলঝাড়া উপজেলা নির্বাহী কর্মকর্তা লিখন বনিক, বিশ্ব স্বাস্থ্য সংস্থার বিভাগীয় সমন্বয়ক ডা. মনিরুল আলম এবং উপজেলা স্বাস্থ্য ও পরিবার পরিকল্পনা কর্মকর্তা ডা. গোলাম মোর্শেদ সজীব।</p>

<p>অনুষ্ঠানে জানানো হয়, দেশব্যাপী হাম ও রুবেলা টিকাদান কর্মসূচি জোরদার করা হয়েছে এবং এ কার্যক্রম সফলভাবে বাস্তবায়নের মাধ্যমে শিশুমৃত্যু হার কমিয়ে আনার লক্ষ্য নির্ধারণ করা হয়েছে।</p>