<p>ত্রয়োদশ জাতীয় সংসদ নির্বাচনকে সামনে রেখে শ্রমজীবী মানুষের ন্যায্য অধিকার ও প্রত্যাশা রাজনৈতিক দলগুলোর নির্বাচনী ইশতেহারে অন্তর্ভুক্ত করার লক্ষ্যে &lsquo;জাতীয় অংশীজন কনভেনশন&rsquo; অনুষ্ঠিত হয়েছে।</p>

<p>সোমবার (১২ জানুয়ারি) সকালে রাজধানীর আগারগাঁওয়ে বাংলাদেশ চীন মৈত্রী সম্মেলন কেন্দ্রে জাতীয় ট্রেড ইউনিয়ন ফেডারেশন ও শ্রমিক অধিকার সংগঠনসমূহের সমন্বয়ে গঠিত &lsquo;শ্রমিক অধিকার জাতীয় এডভোকেসি এলায়েন্স&rsquo; এই কনভেনশনের আয়োজন করে।</p>

<p>এলায়েন্স সচিবালয় ও বিলস -এর ব্যবস্থাপনায় এবং আন্তর্জাতিক শ্রম সংস্থার সহযোগিতায় আয়োজিত এই অনুষ্ঠানে দেশের শীর্ষস্থানীয় রাজনৈতিক নেতৃবৃন্দ, বিদেশি কূটনীতিক এবং শ্রমিক সংগঠনগুলোর প্রতিনিধিরা অংশ নেন।</p>

<p>অনুষ্ঠানে এলায়েন্সের সদস্য সচিব ও বিলস নির্বাহী পরিচালক সৈয়দ সুলতান উদ্দিন আহম্মদ &lsquo;শ্রমিক ইশতেহার&rsquo;-এর মূল বিষয়বস্তু উপস্থাপন করেন। ইশতেহারে শ্রম সংস্কার কমিশনের সুপারিশ এবং শ্রমিক কর্মচারী ঐক্য পরিষদ (স্কপ)-এর ৯ দফা দাবির প্রতিফলন ঘটানো হয়েছে।</p>

<p>এলায়েন্সের আহ্বায়ক ও বিলস মহাসচিব নজরুল ইসলাম খান স্বাগত বক্তব্যে বলেন, &lsquo;যারা ক্ষমতায় আসবেন বা যারা বিরোধী দলে থাকবেন&mdash;উভয় পক্ষকেই এই ইশতেহারের সুপারিশমালা বাস্তবায়নে ভূমিকা রাখতে হবে।&rsquo;</p>

<p>বিভিন্ন রাজনৈতিক দলের শীর্ষ নেতারা শ্রমিকদের স্বার্থ রক্ষায় তাদের অবস্থান তুলে ধরেন:</p>

<p>বিএনপির স্থায়ী কমিটির সদস্য ড. আবদুল মঈন খান বলেন, শ্রমিকদের দাবি শত বছর ধরে একই রয়ে গেছে, কিন্তু বাস্তবায়ন হয়নি। সম্পদের কার্যকর ব্যবস্থাপনা ও নৈতিকতা ছাড়া শ্রমিক অধিকার প্রতিষ্ঠা সম্ভব নয়।</p>

<p>জামায়াতে ইসলামীর সহকারী সেক্রেটারি জেনারেল এডভোকেট আহসানুল মাহমুদ জোবায়ের জানান, তাদের দল সর্বসাধারণের পরামর্শ নিয়ে যে ইশতেহার তৈরি করছে, সেখানে শ্রমিক অধিকার বিশেষ গুরুত্ব পাবে।</p>

<p>বিপ্লবী ওয়ার্কার্স পার্টির সাধারণ সম্পাদক সাইফুল হক বলেন, শ্রমিকদের দাবি মানা কোনো দয়া নয়, এটি তাদের ন্যায্য অধিকার।</p>

<p>জেএসডির শহীদ উদ্দিন মাহমুদ স্বপন সংসদের উচ্চকক্ষে শ্রমিক প্রতিনিধিত্বের দাবি জানান।&nbsp;</p>

<p>এনসিপির আরিফুল ইসলাম নূন্যতম মজুরি কমিশন ও শ্রম সংস্কারে স্থায়ী কমিশন গঠনের অঙ্গীকার করেন।&nbsp;</p>

<p>গণসংহতি আন্দোলনের তাসলিমা আক্তার এবং বাসদের বজলুর রশীদ ফিরোজ সামাজিক ন্যায়বিচার ও পেনশন স্কিমের ওপর গুরুত্ব দেন।&nbsp;</p>

<p>সিপিবি&rsquo;র সাধারণ সম্পাদক আবদুল্লাহিল ক্বাফি রতন ট্রেড ইউনিয়ন করার অধিকার নিশ্চিত করার দাবি জানান।</p>

<p>আইএলও বাংলাদেশের কান্ট্রি ডিরেক্টর ম্যাক্স টুনন আশা প্রকাশ করেন যে, পরবর্তী নির্বাচিত সরকার আইএলও&rsquo;র কাছে দেওয়া শ্রম সংস্কার রোডম্যাপ বাস্তবায়নে সচেষ্ট হবে।</p>

<p>কানাডিয়ান হাই কমিশনের প্রতিনিধি ফিলিপ বার্নিয়ার আর্কান্ড জানান, তার দেশ এই ইশতেহার বাস্তবায়নের বিষয়টি গভীরভাবে পর্যবেক্ষণ করবে।&nbsp;</p>

<p>এছাড়া ইউরোপীয় ইউনিয়নের প্রতিনিধি আবু সাঈদ বেলাল যুগের সাথে তাল মিলিয়ে শ্রম সংস্কারের ধারাবাহিকতা বজায় রাখার পরামর্শ দেন।</p>

<p>শ্রমিক অধিকার পরিষদের সভাপতি আব্দুর রহমান অন্তর্বর্তীকালীন সরকারের উপদেষ্টা পরিষদে কোনো শ্রমিক প্রতিনিধি না থাকায় ক্ষোভ প্রকাশ করেন এবং শ্রমিক এলাকায় নাগরিক সুবিধা বৃদ্ধির দাবি জানান। স্কপ-এর যুগ্ম-আহবায়ক আবদুল কাদের হাওলাদার মর্যাদাপূর্ণ কাজ ও পর্যাপ্ত মজুরি নিশ্চিত করার ওপর জোর দেন।</p>

<p>অনুষ্ঠানে ধন্যবাদ জ্ঞাপন করেন মেসবাহউদ্দীন আহমেদ। কনভেনশনে উপস্থিত অংশীজনরা একমত হন যে, আগামী নির্বাচনে যে দলই ক্ষমতায় আসুক না কেন, &lsquo;শ্রমিক ইশতেহার&rsquo;-এর বাস্তবায়নই হবে বাংলাদেশের অর্থনৈতিক উন্নয়নের মূল চাবিকাঠি।</p>