<p>পবিত্র ঈদুল ফিতরকে সামনে রেখে রাজশাহী মহানগরীতে তীব্র যানজটের সৃষ্টি হয়েছে। ঈদের কেনাকাটা, ঘরমুখো মানুষের চাপ এবং সড়কে যানবাহনের সংখ্যা বেড়ে যাওয়ায় নগরীর গুরুত্বপূর্ণ সড়কগুলো প্রায় সারাদিনই যানজটে স্থবির হয়ে পড়ছে। এতে চরম ভোগান্তিতে পড়েছেন নগরবাসী, অফিসগামী মানুষ ও দূর-দূরান্ত থেকে আসা যাত্রীরা।</p>

<p>নগরীর সাহেববাজার জিরোপয়েন্ট, লক্ষ্মীপুর মোড়, কোর্ট স্টেশন, নিউমার্কেট, আলুপট্টি, ভদ্রা মোড়, উপশহর ও তালাইমারী মোড় এলাকায় সকাল থেকে রাত পর্যন্ত দীর্ঘ যানজট দেখা যাচ্ছে। বিশেষ করে বিকেল থেকে রাত পর্যন্ত যানজট আরও তীব্র আকার ধারণ করছে। ঈদের কেনাকাটায় মানুষের ভিড়, রিকশা, অটোরিকশা, ব্যক্তিগত গাড়ি ও দূরপাল্লার বাস&mdash;সব মিলিয়ে সড়কে বিশৃঙ্খল পরিস্থিতি তৈরি হয়েছে।</p>

<p>ব্যবসায়ীরা জানান, ঈদের বাজার জমে ওঠায় প্রতিদিন হাজার হাজার মানুষ নগরীর বিভিন্ন মার্কেট ও শোরুমে কেনাকাটা করতে আসছেন। এতে সড়কে মানুষের চাপ যেমন বেড়েছে, তেমনি যানবাহনের সংখ্যাও কয়েকগুণ বৃদ্ধি পেয়েছে। অনেকেই ব্যক্তিগত গাড়ি নিয়ে মার্কেটে এসে রাস্তার ওপর গাড়ি দাঁড় করিয়ে রাখছেন, যা যানজট আরও বাড়িয়ে দিচ্ছে।</p>

<p>সাহেববাজার এলাকার ব্যবসায়ী হায়দার আলী বলেন, &ldquo;ঈদের আগে প্রতি বছরই ক্রেতাদের ভিড় বাড়ে। তবে এ বছর মানুষের চাপ অনেক বেশি। বিকেল থেকে রাত পর্যন্ত রাস্তা দিয়ে হাঁটাও কঠিন হয়ে যাচ্ছে।&rdquo;</p>

<p>সুমন শেখ নামে এক পথচারী বলেন, &ldquo;আমাদের ছোট শহরে অটোরিকশার সংখ্যা বেশি। এ কারণে সড়কে প্রায়ই যানজট লেগেই থাকে। এখন ঈদের কেনাকাটা শুরু হওয়ায় আলুপট্টি, সাহেববাজার ও মনিচত্বর এলাকায় মানুষের পা ফেলার জায়গা নেই।&rdquo;</p>

<p>লক্ষ্মীপুর এলাকায় যানজটে আটকে পড়া সুরাইয়া জাহান নামে এক যাত্রী জানান, মাত্র দুই কিলোমিটার পথ পাড়ি দিতে তার প্রায় এক ঘণ্টা সময় লেগেছে। তিনি বলেন, &ldquo;ঈদের বাজার করতে মানুষ বের হয়েছে, আবার অনেকে বাড়ি ফিরছে। ফলে রাস্তায় গাড়ির চাপ এত বেশি যে সামনে এগোনোই কঠিন হয়ে পড়ছে।&rdquo;</p>

<p>রিকশা ও অটোরিকশা চালকরাও পড়েছেন বিপাকে। দীর্ঘ সময় যানজটে আটকে থাকায় একদিকে সময় নষ্ট হচ্ছে, অন্যদিকে যাত্রীরাও ক্ষুব্ধ হচ্ছেন। রকিবুল নামের এক অটোরিকশাচালক বলেন, &ldquo;স্বাভাবিক সময়ে যেখানে তিনটি ট্রিপ দেওয়া যেত, এখন সেখানে একটি ট্রিপ দিতেই অনেক সময় লেগে যাচ্ছে।&rdquo;</p>

<p>এদিকে ঈদ উপলক্ষে দূর-দূরান্ত থেকে অনেক মানুষ রাজশাহীতে আসছেন এবং অনেকে আবার এখান থেকে নিজ নিজ গ্রামে ফিরছেন। বাস টার্মিনাল ও রেলস্টেশন সংলগ্ন সড়কগুলোতেও যানজটের চাপ বেশি দেখা যাচ্ছে।</p>

<p>রাজশাহী মহানগর পুলিশের ট্রাফিক বিভাগ জানিয়েছে, ঈদের আগে যানজট নিয়ন্ত্রণে অতিরিক্ত ট্রাফিক পুলিশ মোতায়েন করা হয়েছে। গুরুত্বপূর্ণ মোড়গুলোতে বিশেষ নজরদারি রাখা হচ্ছে। তবে মানুষের অতিরিক্ত চাপ এবং সড়কে অনিয়ন্ত্রিত যানবাহন চলাচলের কারণে যানজট পুরোপুরি নিয়ন্ত্রণ করা কঠিন হয়ে পড়ছে।</p>

<p>রাজশাহী মেট্রোপলিটন পুলিশের উপ-পুলিশ কমিশনার (ট্রাফিক) নূর আলম সিদ্দিকী বলেন, &ldquo;ঈদ উপলক্ষে নগরীতে মানুষের চলাচল অনেক বেড়েছে। আমরা বিভিন্ন গুরুত্বপূর্ণ মোড়ে অতিরিক্ত পুলিশ সদস্য নিয়োজিত করেছি। পাশাপাশি অবৈধ পার্কিংয়ের বিরুদ্ধে অভিযানও চালানো হচ্ছে।&rdquo;</p>

<p>তবে নগরবাসীর দাবি, ঈদের আগে বাজার এলাকায় যানবাহন নিয়ন্ত্রণ, অবৈধ পার্কিং বন্ধ এবং ফুটপাত দখলমুক্ত করা গেলে যানজট অনেকটাই কমানো সম্ভব। একই সঙ্গে গুরুত্বপূর্ণ সড়কগুলোতে আরও কার্যকর ট্রাফিক ব্যবস্থাপনার দাবি জানিয়েছেন তারা।</p>

<p>সংশ্লিষ্টদের মতে, ঈদ যত ঘনিয়ে আসছে ততই মানুষের চলাচল ও কেনাকাটার চাপ বাড়ছে। ফলে আগামী কয়েকদিন নগরীর সড়কগুলোতে যানজট আরও বাড়তে পারে। তাই পরিস্থিতি সামাল দিতে প্রয়োজন সচেতনতা ও সমন্বিত উদ্যোগ।</p>