<p>ত্রয়োদশ জাতীয় সংসদ নির্বাচনে ভোটের প্রচারণার লক্ষ্যে আগামী ২২ জানুয়ারি আনুষ্ঠানিকভাবে মাঠে নামছেন বিএনপির চেয়ারম্যান তারেক রহমান।&nbsp;</p>

<p>বিএনপির রীতি অনুযায়ী, দলটির প্রধান সবসময় সিলেট থেকেই ভোটের প্রচার শুরু করে আসছেন। সেই ধারাবাহিকতায় তারেক রহমানও সেখান থেকে প্রচার শুরু করবেন বলে জানা গেছে।&nbsp;</p>

<p>সিলেটে হযরত শাহজালাল (রহ.) ও হযরত শাহপরাণ (রহ.)&ndash;এর মাজার জিয়ারতের মধ্য দিয়ে তারেক রহমান নির্বাচনী প্রচারণার কর্মসূচি শুরু করবেন বলে দলীয় সূত্রে জানা গেছে।</p>

<p>দীর্ঘ ১৭ বছর যুক্তরাজ্যে নির্বাসিত জীবন কাটিয়ে গত ২৫ ডিসেম্বর সপরিবারে দেশে ফেরেন বিএনপির ভারপ্রাপ্ত চেয়ারম্যান তারেক রহমান। দেশে ফেরার কয়েক দিনের মধ্যেই, ৩০ ডিসেম্বর তার মা ও সাবেক প্রধানমন্ত্রী বেগম খালেদা জিয়ার মৃত্যু হয়। ওই ঘটনার ১০ দিন পর শনিবার রাতে বিএনপির স্থায়ী কমিটির বৈঠকে তাকে দলের চেয়ারম্যান হিসেবে ঘোষণা করা হয়।</p>

<p>আসন্ন ত্রয়োদশ জাতীয় সংসদ নির্বাচনে তারেক রহমান বগুড়া-৬ ও ঢাকা-১৭ আসন থেকে নির্বাচনে প্রতিদ্বন্দ্বিতা&nbsp;করবেন।</p>

<p>শনিবার ঢাকার একটি হোটেলে সংবাদমাধ্যমের সম্পাদকদের সঙ্গে শুভেচ্ছা বিনিময় অনুষ্ঠানে তারেক রহমান&nbsp;বলেন, &lsquo;সামনে নির্বাচন আমি একটি রাজনৈতিক দলের সদস্য। স্বাভাবিকভাবেই আমরা ২২ তারিখ থেকে আমাদের সকল রকম পরিকল্পনা নিয়ে জনগণের সামনে যাব।&rsquo;</p>