<p>কুমিল্লায় কাস্টমস এক্সাইজ ও ভ্যাট কমিশনারেটের উদ্যোগে আমদানি নিষিদ্ধ, অবৈধ এবং ব্যবহার অনুপযোগী বিপুল পরিমাণ পণ্য ধ্বংস করা হয়েছে।&nbsp;</p>

<p>বুধবার (১৫ এপ্রিল) দুপুরে কুমিল্লা কাস্টমস এক্সাইজ ও ভ্যাট কমিশনারেটের তত্ত্বাবধানে এ ধ্বংস কার্যক্রম পরিচালিত হয়।&nbsp;</p>

<p>ধ্বংসকৃত পণ্যের তালিকায় ছিল প্রধানমন্ত্রীর ত্রাণ তহবিল থেকে ফেরত আসা ব্যবহার অনুপযোগী শাড়ি ও থ্রি-পিস, মেয়াদোত্তীর্ণ বিভিন্ন খাদ্যসামগ্রী, সীমান্তরক্ষী বাহিনী বিজিবি কর্তৃক জব্দ করা আমদানি নিষিদ্ধ আতশবাজি, অবৈধ ওষুধ এবং আইএমই নম্বরবিহীন ব্যবহৃত ও খোলা মোবাইল ফোন।</p>

<p>এ সময় উপস্থিত ছিলেন কাস্টমস এক্সাইজ ও ভ্যাট কমিশনারেটের যুগ্ম কমিশনার নিতিশ বিশ্বাস, অতিরিক্ত পুলিশ সুপার সাইফুল মালিক, ১০ বিজিবির সহকারী পরিচালক মোহাম্মদ নজরুল ইসলাম এবং জেলা প্রশাসকের কার্যালয়ের নির্বাহী ম্যাজিস্ট্রেট সারোয়ার জাহান।</p>

<p>সংশ্লিষ্ট কর্মকর্তারা জানান, অবৈধ ও ঝুঁকিপূর্ণ পণ্যের বিরুদ্ধে নিয়মিত অভিযান পরিচালনা করা হচ্ছে। জনস্বাস্থ্য সুরক্ষা, ভোক্তাদের নিরাপত্তা নিশ্চিতকরণ এবং বাজারে অবৈধ পণ্যের বিস্তার রোধে এ ধরনের কার্যক্রম অব্যাহত থাকবে বলেও তারা আশাবাদ ব্যক্ত করেন।</p>

<p>তারা আরো বলেন, আইন প্রয়োগকারী সংস্থাগুলোর সমন্বিত উদ্যোগের মাধ্যমে এ ধরনের অভিযান জোরদার করা হলে বাজারে শৃঙ্খলা ফিরিয়ে আনা সম্ভব হবে এবং সাধারণ মানুষের মাঝে সচেতনতা বৃদ্ধি পাবে।</p>

<p>এ বিষয়ে কাস্টমস এক্সাইজ ও ভ্যাট কমিশনারেটের যুগ্ম কমিশনার নিতিশ বিশ্বাস বলেন, আইন প্রয়োগকারী সংস্থার বিভিন্ন অভিযানে অবৈধ ও নিষিদ্ধ এবং মেয়াদ বিহীন পণ্য যেগুলো নিলাম করা যায় না। সে পণ্য গুলো ধ্বংস করা হচ্ছে। আইনি পক্রিয়া শেষ করে আজকে এ পণ্যগুলো ধ্বংস করা হচ্ছে।</p>