<p>নারায়ণগঞ্জের সিদ্ধিরগঞ্জে অবস্থিত পদ্মা ও মেঘনা পেট্রোলিয়াম ডিপো আকস্মিক পরিদর্শন করেছেন বিদ্যুৎ, জ্বালানি ও খনিজ সম্পদ মন্ত্রণালয়ের প্রতিমন্ত্রী অনিন্দ্য ইসলাম অমিত।&nbsp;</p>

<p>&lrm;মঙ্গলবার (১৭ মার্চ) নাসিক ৬ নম্বর ওয়ার্ডের গোদনাইল বার্মাশীল ও এসও রোড এলাকায় অবস্থিত ডিপো দুইটিতে পরিদর্শনে আসেন তিনি।</p>

<p>&lrm;এ সময় প্রতিমন্ত্রী ডিপোর সার্বিক কার্যক্রম ও ব্যবস্থাপনা সম্পর্কে খোঁজ-খবর নেন এবং কর্মকর্তা-কর্মচারীদের সঙ্গে মতবিনিময় করেন। পরিদর্শনকালে উপস্থিত বিভিন্ন জ্বালানি তেল সরবরাহকারী প্রতিষ্ঠানের প্রতিনিধিদের সঙ্গেও কথা বলেন তিনি। &lrm;</p>

<p>জ্বালানি তেল সরবরাহে কোনো ধরনের হয়রানি বা প্রতিবন্ধকতার সম্মুখীন হচ্ছেন কী না, সে বিষয়ে জানতে চান প্রতিমন্ত্রী অমিত। &lrm;পাশাপাশি চোরাই তেল ক্রয়-বিক্রয়ের বিষয়ে সতর্ক করেন এবং জ্বালানি তেলের অবৈধ লেনদেন ও চোরাকারবার বন্ধে কঠোর হুঁশিয়ারি উচ্চারণ করেন।</p>

<p>প্রতিমন্ত্রী বলেন, জ্বালানি তেল চুরি ও অবৈধ মজুদ কিংবা অনিয়মের সঙ্গে জড়িত ব্যক্তি বা প্রতিষ্ঠানের বিরুদ্ধে তথ্য পাওয়া গেলে কোনো ছাড় দেওয়া হবে না। তাদের বিরুদ্ধে কঠোর আইনানুগ ব্যবস্থা গ্রহণ করা হবে।</p>

<p>&lrm;এ সময় বিদ্যুৎ, খনিজ ও জ্বালানি মন্ত্রণালয়ের বিভিন্ন স্তরের কর্মকর্তা ও কর্মচারীরা উপস্থিত ছিলেন।</p>