<p>চুয়াডাঙ্গা-আলমডাঙ্গা সড়কের পিটিআই সংলগ্ন মাধবীতলা এলাকায় বালির ট্রাকের সাথে মাছবাহী আলমসাধুর মুখোমুখি সংঘর্ষে মোহাম্মদ আলী (৪০) নামে এক মাছ ব্যবসায়ী নিহত হয়েছেন। এ ঘটনায় আহত হয়েছেন আলমসাধুর চালক জহুরুল ইসলাম।</p>

<p>মঙ্গলবার (৬ জানুয়ারী) সকাল সাড়ে সাতটার দিকে এ দুর্ঘটনা ঘটে। নিহত মোহাম্মদ আলী ঝিনাইদাহ জেলার মহেশপুর থানার বাগানমাঠ গ্রামের শামসুল হক ফরাজির ছেলে।</p>

<p>প্রত্যক্ষদর্শীরা জানান, ঘটনার সময় চুয়াডাঙ্গা থেকে আলমডাঙ্গার দিকে যাচ্ছিল মাছবাহী আলমসাধুটি। মাধবীতলার বাঁকে বিপরীত দিক থেকে আসা একটি বালির ট্রাকের সাথে মুখোমুখি সংঘর্ষ হয়। এতে আলমসাধুটি রাস্তার পাশে উল্টে গিয়ে ঘটনাস্থলেই মাছ ব্যবসায়ী মোহাম্মদ আলী মারা যায়। এ ঘটনার পর স্থানীয়রা সড়ক অবরোধ করে রাখে।</p>

<p>জানা গেছে, আলমসাধুটি ঝিনাইদহ জেলার মহেশপুর উপজেলার বাগান মাঠ এলাকা থেকে মাছ নিয়ে আসছিল।</p>

<p>দুর্ঘটনার পর আহত চালক জহুরুল ইসলামকে স্থানীয়রা উদ্ধার করে চিকিৎসার জন্য নিকটস্থ হাসপাতালে নেয়। এদিকে, দুর্ঘটনার খবর পেয়ে পুলিশ ও ফায়ার সার্ভিস ঘটনাস্থলে পৌঁছে যানবাহন চলাচল স্বাভাবিক করে।</p>

<p>আলমডাঙ্গা থানার অফিসার ইনচার্জ (ওসি) মো. বানী ইসরাইল জানান, মরদেহ উদ্ধার করে ময়না তদন্তের জন্য চুয়াডাঙ্গা সদর হাসপাতাল মর্গে পাঠানো হয়েছে।</p>