<p>জেনেভায় মার্কিন ও ইরানি কর্মকর্তাদের মধ্যে তেহরানের পারমাণবিক কর্মসূচি সীমিত করার লক্ষ্যে দ্বিতীয় দফার পরোক্ষ আলোচনা শুরু হয়েছে।&nbsp;</p>

<p>মঙ্গলবার (১৭ ফেব্রুয়ারি) এ আলোচনা শুরু হয়েছে বলে জানিয়েছে আন্তর্জাতিক গণমাধ্যম আল-জাজিরা অনলাইন।</p>

<p>রাষ্ট্রীয় টিভিকে ইরানের পররাষ্ট্রমন্ত্রীর মুখপাত্র ইসমাইল বাঘাই জানিয়েছে, আলোচনা চলছে, উভয় পক্ষই মধ্যস্থতাকারী ওমানের পররাষ্ট্রমন্ত্রী বদর আলবুসাইদির সাথে তাদের মতামত ভাগ করে নিচ্ছে।</p>

<p>তিনি আরো জানান, আলোচনার মূল কেন্দ্রবিন্দু পারমাণবিক-সম্পর্কিত বিষয়। ইরান এবং আইএইএর মধ্যে সোমবার আলোচনা হয়েছিল এবং মঙ্গলবার মার্কিন প্রতিনিধিদল ও আইএইএর মহাপরিচালকের মধ্যেও একই রকম আলোচনা হচ্ছে।</p>

<p>বাঘাই জানান, পররাষ্ট্রমন্ত্রী আব্বাস আরাঘচি জাতিসংঘে একটি আন্তর্জাতিক বৈঠকে অংশগ্রহণ করবেন এবং ইরানের অবস্থান উপস্থাপন করবেন।</p>

<p>দ্বিতীয় দফার আলোচনা এমন সময় শুরু হয়েছে যখন যুক্তরাষ্ট্র ও ইরানের মধ্যে উত্তেজনা তুঙ্গে রয়েছে। মধ্যপ্রাচ্যে ইরানের কাছে আরো একটি যুদ্ধবিমানবাহী রণতরী মোতায়েন করেছে যুক্তরাষ্ট্র।</p>

<p>অন্যদিকে ইরানের সর্বোচ্চ নেতা আয়াতুল্লাহ খামেনি সতর্ক করেছেন যে, ইরানের ওপর যেকোনো হামলার পরিণতি হবে একটি আঞ্চলিক যুদ্ধ।</p>

<p>চলতি মাসের শুরুতে ওমানে প্রথম দফায় ইরান ও মার্কিন কর্মকর্তাদের মধ্যে পরমাণু আলোচনা হয়েছিল। ওই সময় আলোচনা ভাল হয়েছে এবং এটি অব্যাহত থাকবে বলে জানিয়েছিলেন ইরানের পররাষ্ট্রমন্ত্রী আব্বাস আরাঘচি।</p>